Diari Oficial de la Generalitat Valenciana


Sumari del DOGV 6805, del 27-06-2012 (2012/6193)

RESOLUCIÓ de 26 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Titaguas,Villena, Almoradí i les Coves de Vinromà. Expedients número 143/07 AIA i altres.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6805

Data del DOGV
:   27-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6193


Data del document
:   26-04-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Titaguas
    * Coves de Vinromà, les
    * Villena
    * Almoradí
    * impacte ambiental

RESOLUCIÓ de 26 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Titaguas,Villena, Almoradí i les Coves de Vinromà. Expedients número 143/07 AIA i altres. [2012/6193]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, que establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 143/07 AIA Titaguas; 218/07 AIA Villena;71/08 AIA Almoradí;73/08 AIA les Coves de Vinromà.  
  
València, 26 d'abril de 2012.- El director general d'Avaluació Ambiental i Territorial: Juan Giner Corell.  
  
  
Declaració d'Impacte Ambiental  
  
Dades de l'expedient en el Servici d'Avaluació d'Ambiental Estratègica  
Expedient: 143/3911 KTA.  
Títol: Pla Parcial Modificatiu Sector Industrial El Colladillo.  
Promotor: Ajuntament de Titaguas (València).  
Autoritat substantiva: Ajuntament i CTU.  
Localització: al sud del nucli urbà, en la partida El Colladillo junt amb la carretera comarcal CV- 35.  
Descripció del projecte:  
1. Objecte de projecte  
L'actuació prevista consistix en el desenrotllament d'un nou sector de sòl urbanitzable terciari industrial, a causa de la inexistència i les necessitat que hi ha se sòl d'estes característiques en el terme municipal, ja que des de l'aprovació de les normes subsidiàries no s'ha contemplat cap sector industrial, ni urbà ni urbanitzable, i la implantació de la indústria es remet al sòl no urbanitzable per mitjà de declaracions d'interés comunitari.  
Este procediment per a la implantació de les indústries n'origina una dispersió en tot el terme municipal, amb els problemes consegüents que s'originen per a oferir els servicis i les infraestructures necessaris per al desenrotllament d'estos usos.  
L'objectiu és l'obtenció de sòl industrial perquè s'establisquen estes indústries, sense que necessàriament estiga afectat el SNU i que les infraestructures i els servicis per a les indústries es despleguen de forma coherent en el municipi, evitant la seua dispersió, en el cas de no haver-hi un sector destinat a esta finalitat.  
2. Descripció de les característiques més destacades del projecte  
a) El sector, que està a una distància aproximada de 395 m del nucli urbà, reclassifica una franja de sòl no urbanitzable comú de 32.166 m², la qual està rodejada de sòl no urbanitzable comú. Limita pel nord amb diferents parcel·les agrícoles, un tossal xicotet i una fàbrica de rajoles; limita pel sud amb unes parcel·les agrícoles, per l'est amb el camí rural d'El Colladillo, i per l'oest amb la carretera comarcal CV- 35.  
  
b) El desenrotllament del sector suposarà un increment del sòl urbà i sòl urbanitzable del 14,4%, segons s'arreplega en la taula comparativa següent, extreta de les dades aportades pels tècnics redactors de l'EsIA:  
Sòl urbà (m²) sòl urbanitzable (m²) total.  
NNSS 545.706 4018.426.  
El Coladillo228.42521.717891.284.  
c) En l'àmbit del sector hi ha una construcció, una nau industrial destinada a l'elaboració de productes alimentaris i tres xicotetes naus d'ús agrícola i ramader.  
d) El tipus d'indústria queda limitat per mitjà de la definició del sector com a industrial d'afecció limitada (indústria lleugera, magatzems, tallers...),. Es prohibix l'exercici d'usos detallats conceptuats com a activitat qualificada amb un alt índex, ja siguen molèsties, nocives, insalubres i perilloses.  
e) L'accés al sector es realitzarà pel camí d'El Colladillo. No es preveu, en principi, la connexió del polígon directament amb la carretera autonòmica CV- 35.  
f) El traçat viari dóna lloc a una modulació de l'àrea destinada a les parcel·les privades d'ús industrial en tres grans illes, on les construccions existents queden integrades en dos d'estes.  
g) La zona de protecció de la CV- 35 integrada en el sector s'usa com a zona verda i viari. L'edificació comença a partir de la línia d'edificació marcada per la línia de protecció de la CV- 35.  
h) La tipologia d'edificació adoptada és de tipus aïllat. S'ha optat per parcel·les mínimes no excessivament grans, per considerar-les més aptes per al tipus d'activitat permesa.  
3. Alternatives  
L'examen de les alternatives, segons el que especifica l'EsIA, s'ha realitzat des de tres punts de vista: localització del parc empresarial, disseny del parc i grandària del parc empresarial.  
Les alternatives més significatives, des del punt de vista mediambiental, són les relatives a l'emplaçament, així com a la superfície, respecte a les quals l'EsIA establix el següent:  
Respecte a la localització  
Localització 1: la ubicació a l'oest de la CV- 35 en la qual, segons els redactors de l'EsIA, s'han detectat una sèrie d'inconvenients, que produirien un major impacte ambiental, entre els quals destaquen, una major pendent del terreny, menor possibilitat d'expansió en el futur, menor superfície útil a causa de la servitud de la CV- 35 i l'existència als voltants de granges porcines.  
No obstant això, amb esta ubicació s'aconseguiria una millor evacuació de les aigües fecals, per la proximitat de la depuradora ja existent.  
  
Localització 2: la localització a l'est de la CV- 35, és a priori la millor de les opcions, per la proximitat al nucli urbà amb els avantatges d'accessibilitat que això comporta i la possibilitat d'ampliació de la fàbrica de dolços existent, principal indústria de Titaguas.  
No obstant això, esta ubicació suposa una sèrie d'inconvenients, com el fet que la proximitat al nucli ocasionaria unes majors molèsties a la població a causa de l'augment del nivell de soroll; que una zona elevada de muntanya podria veure's afectada; que la xarxa de sanejament seria més costosa i difícil d'executar i, finalment, que hi ha edificacions que haurien de ser eliminades.  
Respecte a la grandària del parc empresarial  
Es va estudiar una primera alternativa on es plantejava un parc empresarial de mides grans, ja que el terme municipal té grans extensions d'aprofitament possible, no obstant això, esta possibilitat no és real ja que en la població de Titaguas no hi ha tal demanda i per això la grandària del parc empresarial ha de ser xicotet, en funció de la demanda existent, deixant la possibilitat de futures ampliacions segons augmente la demanda, per la qual cosa resultaria més adequada la localització 2.  
  
Finalment i, en vista de tot el susdit, els tècnics redactors de l'EsIA conclouen que la millor alternativa és la localització 2, on els inconvenients de les alternatives de localització són esmenats a favor d'un menor impacte ambiental.  
Tramitació administrativa  
1. Admissió a tràmit  
En data 13 de juny de 2007, la Direcció Territorial de València va remetre la documentació tècnica del projecte, l'estudi d'impacte ambiental (EsIA), l'estudi de paisatge, l'estudi acústic i l'expedient administratiu en què s'incloïen els informes, resultat de la informació pública i l'aprovació provisional, i va incoar-se l'expedient administratiu corresponent.  
2. Informació pública   
L'EsIA es va exposar al públic, junt amb la resta de la documentació tècnica, segons els anuncis publicats en el diari Levante, amb data 2 de febrer de 2007, i en el DOCV núm. 5.440, de 31 de gener de 2007, per un període de 30 dies hàbils.  
Durant el període d'informació pública es van presentar quatre al·legacions, segons consta en el certificat emés pel secretari interventor de l'Ajuntament de Titaguas, acompanyat del certificat d'aprovació provisional per acord del ple de data 21 d'abril de 2007.  
  
3. Resum d'al·legacions  
No cap de les al·legacions presentades és de caràcter ambiental.  
4. Petició d'informació o documentació complementària   
En data 12 de febrer de 2008, el Servici d'Avaluació d'Impacte Ambiental remet un requeriment de documentació a la Direcció Territorial de Territori i Habitatge de València, on sol·licita la documentació següent:  
Informe emés per la Direcció General de Patrimoni Cultural sobre la conformitat del projecte amb la normativa de protecció del patrimoni cultural, d'acord amb el que disposa l'article 11 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
  
Informe, en el sentit que siga, regulat per l'article 19.2 de la Llei 4/2004, de 30 de juny, de la Generalitat d'Ordenació del Territori i Protecció del Paisatge, el qual serà evacuat per l'organisme de conca corresponent (Confederació Hidrogràfica) relatiu a l'afecció de l'actuació al domini públic hidràulic o a les zones de servitud i de policia, la incidència de l'actuació en el règim de corrents i la disponibilitat dels recursos hídrics suficients per a atendre l'increment de la demanda d'aigua que implicaria l'actuació objecte de l'informe.  
  
Respecte al consum de recursos hídrics, s'ha de detallar l'origen de l'aigua, així com la qualitat i quantitat, amb la qual s'atén la demanda existent i amb la que caldria ajustar la demanda prevista per als nous usos del sector.  
Certificat de l'entitat gestora de l'estació depuradora d'aigües residuals que justifique la capacitat de l'EDAR per a admetre les aigües residuals generades pel desenrotllament dels usos proposats per a tot el sector.  
Certificat de l'Ajuntament en què es determina la gestió dels residus sòlids inerts, amb indicació del tractament que rebran i el destí final.  
  
Quadro comparatiu de superfícies i classificació del sòl de tot el terme municipal entre el planejament vigent i el proposat.  
Informe de la Direcció General de Carreteres de la Conselleria d'Infraestructures i Transport relatiu al correcte compliment de les zones de protecció de la CV- 35.  
Les aigües pluvials hauran, a fi de no saturar la capacitat de la depuradora, ser abocades al llit públic, per tant, s'haurà de presentar la documentació on s'arreplegue el punt d'abocament d'estes aigües.  
  
S'hauran de presentar els plans on es reculla el traçat previst per a les xarxes de sanejament, des de les parcel·les fins a la cambra de bombament i d'allí al col·lector.  
Descripció del sistema de reg que s'emprarà per a les zones verdes del sector.  
Vist l'informe emés pel Servici de Protecció de l'Ambient Atmosfèric de data 7 de gener de 2008, (el qual s'adjunta), se sol·licita completar l'estudi acústic, tenint en compte el que s'ha especificat en eixe informe.  
En data 4 d'abril de 2008, en la Direcció General de Gestió del Medi Natural es rep la documentació remesa per l'Ajuntament de Titaguas, en el qual remet una còpia dels oficis i de la documentació remesa als Servicis Territorials d'esta Conselleria, conformada pels documents següents:  
Escrit als Servicis Territorials de la Conselleria de Territori i Vivenda en resposta al requeriment en relació amb l'expedient relatiu a la cèdula d'urbanització, en el qual se sol·licita la justificació de la capacitat de l'EDAR i el certificat de la capacitat i suficiència de la xarxa d'abastiment d'aigua.  
Escrit als Servicis Territorials de la Conselleria de Territori i Vivenda en resposta al requeriment en relació amb l'expedient relatiu al PP Modificatiu del Sector Industrial El Colladillo, en el qual se sol·licita l'informe sobre la suficiència dels recursos hídrics per part de l'entitat gestora del servici, que és el mateix Ajuntament i que conté els punts següents:  
1. Estudi de la població prevista per a l'actuació i càlcul de necessitats hídriques per a l'abastiment i reg.  
2. Origen de l'aigua, identificació dels pous, titularitat. Autorització o concessió atorgada per l'organisme de conca. Inscripció en els registres corresponents.  
3. Disponibilitat present i futura del recurs.  
4. Aforament, per a saber quina quantitat d'aigua i la previsió de l'article 52.2 del TR de la Llei d'Aigües i 84 del reglament, segons se sobrepassen o no els 7000 m³/any.  
5. Qualitat de les aigües atés que en este cas són per a consum humà.  
6. Necessitat o no de tractament.  
7. Necessitat o no de fer obres d'infraestructures.  
Còpia de l'informe de Vies Pecuàries i de la Secció Forestal remés a l'Ajuntament per la Secció de Planejament dels servicis territorials.  
  
Còpia de l'informe sobre la capacitat del sistema de sanejament i depuració de Titaguas, emés per l'EPSAR.  
Còpia de l'autorització per a la prospecció arqueològica emesa per l'Àrea de Patrimoni Cultural i de Museus.  
Memòria de la prospecció arqueològica.  
Annex de la documentació corresponent als punts 6, 8, 9 i 10 del requeriment de documentació efectuat pel Servici d'Avaluació Ambiental Estratègica.  
Annex a l'estudi acústic.  
En data 20 de maig de 2008, té entrada en el Servici d'Avaluació Ambiental Estratègica, l'escrit de la Secció de Planejament Urbanístic del Servici de Territorial d'Ordenació del Territori, on s'adjunta la còpia de l'informe emés per la Confederació Hidrogràfica del Xúquer, de data 8 d'abril de 2008.  
En data 29 de maig de 2008, té entrada en el Servici d'Avaluació Ambiental Estratègica, l'escrit del Servici de Suport Tècnic de la Direcció General del Paisatge.  
Informes sectorials  
Durant la tramitació de l'expedient es va sol·licitar informe als següents servicis dependents d'esta Conselleria:  
Servici de Protecció de l'Ambient Atmosfèric.  
Servici de Suport Tècnic.  
Servici de Residus Urbans,  
dels quals s'han rebut els següents:  
1. Informe del Servici de Protecció de l'Ambient Atmosfèric relatiu a l'estudi acústic inclòs en el Projecte de Pla Parcial Modificatiu Sector Industrial El Colladillo, de 7 de gener de 2008, s'informa el següent:  
  
Respecte al contingut de l'estudi acústic: falta per desplegar els apartats de la caracterització de la situació posterior al desenrotllament de l'ordenació prevista i la seua representació gràfica, d'acord a l'annex IV del Decret 104/2006, de 14 de juliol, del Consell, de planificació i gestió en matèria de contaminació acústica, en el qual s'establix el contingut mínim dels estudis acústics que han d'incloure els diferents instruments de planejament.  
Respecte a la qualitat del contingut de l'estudi acústic: l'estudi acústic no conté l'estimació dels nivells sonors corresponents que transmetrà una vegada haja sigut desenrotllada la zona.  
  
Per tant, la conclusió és la següent:  
Revisat el contingut de l'estudi acústic remés, i tenint en compte allò que s'ha especificat en este informe, este estudi haurà de completar-se ajustant-se al contingut mínim que s'establix el Decret 104/2006, de 14 de juliol, de planificació i gestió en matèria de contaminació acústica.  
  
2. Informe del Servici de Residus Urbans, de data 21 de gener de 2008, en el qual s'informa el següent:  
La UTE Ecored formada per Senda Ambiental SA i Reciclados del Mediterráneo SL, és l'adjudicatària de la gestió del Pla Zonal de Residus de la Zones VI, VII i IX.  
Esta UTE disposa d'una instal·lació autoritzada com a solució transitòria per a la transferència de residus urbans en el terme municipal de Llíria - 735/A/RNP/CV-, que donarà servici al municipi de Titaguas fins a la posada en marxa de les instal·lacions de valoració i eliminació contemplades com a solució definitiva en el projecte de gestió definitiva en l'avantdit projecte de gestió.  
3. Informe del Servici de Suport Tècnic de la DG de Paisatge, de data 23 de maig de 2008, en el qual s'establix el següent:  
La necessitat d'esmenar la documentació aportada, d'acord amb el que s'especifica en els apartats 1, 2, 5 i 6 d'este informe, segons el que establix la LOTPP i el RPJECV.  
Destaca la necessitat de realitzar una adequada valoració paisatgística i visual per a concretar els impactes que es generaran per a, en funció d'ells, determinar les mesures correctores que es valoren en l'apartat de mesures d'integració proposades en l'apartat 6 d'este informe, en el qual s'establix la conveniència de definir unes normes d'integració paisatgística que s'hauran d'integrar en la normativa del PP.  
Per a les mesures d'integració paisatgística s'haurà de considerar tant el disseny formal de l'actuació i de la seua implantació en el paisatge com el disseny del seu entorn; les mesures han de ser detallades, i sobretot, han de deduir-se de l'anàlisi paisatgística i visual que s'haja fet.  
Així mateix, en l'expedient s'inclouen els informes següents rebuts durant el procés d'avaluació d'ambiental:  
1. Informe de la Confederació Hidrogràfica del Xúquer, de data de 8 d'abril, en el qual s'emet un informe favorable del Pla Parcial Modificatiu Sector Industrial El Colladillo, als efectes previstos en l'article 25.4 del TR de la Llei d'Aigües, i al 19.2 de la Llei 4/2004, de 30 de juny, d'Ordenació del Territori i Protecció del Paisatge, sense que això pressupose cap autorització administrativa per a realitzar obres. D'este informe s'extrau el següent:  
L'actuació no afecta el domini públic hidràulic, no té incidència en el règim d'escolaments, no afecta cap projecte hidràulic previst o en execució per esta Confederació i la zona no presenta risc d'inundació.  
  
L'increment de demanda previst és de 81.101 m³/any. Eixe volum anual s'ha obtingut pel sol·licitant considerant una dotació de 2 l/ seg /hi ha, 16 hores de treball i 220 dies de treball a l'any.  
L'origen de l'aigua amb què es pretén atendre l'increment de demanda produït per l'actuació és la xarxa municipal. L'ajuntament de Titaguas està tramitant un expedient de concessió en esta Confederació, amb referència 1998CP0148, per a l'abastiment de la seua població (642 habitants fixos i 4.637 habitants estacionals) amb un volum màxim anual de 118.508 m³/any i per a ús ramader amb un volum de 191.625 m³/any. Es tracta del brollador El Hontanar i el pou Barranco Hondo. La concessió està en tràmit avançat. L'oficina de Planificació Hidrològica va informar que és compatible amb el Pla Hidrològic de Conca i està a l'espera que s'emeta l'informe corresponent de la comunitat autònoma.  
L'Ajuntament de Titaguas va enviar un escrit l'11 de setembre de 2007, a esta Confederació, per a continuar amb el tràmit de concessió. En l'escrit s'indica que la dotació per habitant i dia que figura en el projecte de la captació, ja inclou la part corresponent a les indústries que s'abastixen de la xarxa municipal. Una de les indústries incloses és el futur polígon industrial objecte del present informe.  
El volum d'aigua que figura en la concessió per a l'ús i abastiment és de 310.133 m³/any anuals (118.508 m³/any per a abastiment de la població i 191.625 m³/any per a l'abastiment ramader) cosa que permet atendre l'increment de demanda previst.  
2. Informe de la Secció Forestal de la Direcció Territorial de València, segons la legislació forestal vigent, de data de 17 de setembre de 2007, en el qual s'informa que el Pla Parcial Modificatiu Sector Industrial El Colladillo del terme municipal de Titaguas no afecta el terreny forestal ni a muntanya catalogada d'utilitat pública.  
3. Informe de la Secció Forestal de la Direcció Territorial de València relatiu a les vies pecuàries, de data de 18 de juliol de 2007, en el qual s'informa que l'actuació no afecta cap de les vies pecuàries classificades en el terme municipal de Titaguas i, per tant, s'emet un informe favorable al document presentat, en allò referit a les vies pecuàries.  
  
4.Informe de l'Entitat de Sanejament d'Aigües (EPSAR) sobre la capacitat del sistema de sanejament i depuració de Titaguas per a admetre els cabals d'aigües residuals generats pel PPM Sector Industrial El Colladillo del municipi de Titaguas (València), de data d'11 de setembre de 2007, del qual s'extrau literalment el següent:  
- L'EDAR de Titaguas dóna servici al municipi de Titaguas i està dissenyada per a tractar 300 m³/dia. En l'actualitat l'afluent és de 267 m³/dia.  
- En el II Pla director de Sanejament i Depuració de la Comunitat Valenciana no es contemplen actuacions d'ampliació de l'EDAR.  
  
- Segons els dades aportades pel sol·licitant, el cabal generat previst és de 295 m³/dia.  
Conclusió.  
En el cas que l'urbanitzador responsable del desenrotllament urbanístic decidisca no resoldre el sanejament i la depuració de les aigües residuals generats per les seues actuacions per mitjà de la construcció d'una EDAR pròpia i sol·licite en un futur la connexió al sistema públic de sanejament i depuració, esta Entitat de Sanejament d'Aigües informa sobre la viabilitat del tractament sempre que es complisquen, entre altres, la condició següent:  
«...5. Perquè es puga realitzar la connexió efectiva, i donat el funcionament actual de l'EDAR, hauran d'executar-se les actuacions d'ampliació de la planta necessàries a fi d'adequar-la per al tractament del nou cabal generat.»  
- Informe de l'Àrea de Patrimoni Cultural i Museus de la Conselleria de Cultura i Esport relatiu a la sol·licitud d'autorització de prospecció arqueològica, de data 11 de juliol de 2007, en el qual es resol autoritzar el projecte de prospecció arqueològica.  
Afeccions legals   
1. El sector d'estudi se situa en una zona on hi ha abundància de jaciments arqueològics, així com d'elements etnològics, segons s'observa en l'inventari de l'Àrea de Patrimoni Cultural Valencià de la Conselleria de Cultura i Esport.   
La memòria de prospecció arqueològica, de data 28 de setembre de 2007, establix el següent:  
-Respecte al patrimoni arqueològic: el treball de camp no ha localitzat en les superfícies estudiades, vestigis materials o d'una altra índole que permeten assenyalar que, en la zona, subjauen restes que haurien de ser tractades segons la legislació vigent en matèria de patrimoni, però convé tindre en compte que, en algunes parcel·les prospectades, s'ha documentat la presència de material ceràmic triturat, de probable cronologia antiga (medieval o romana).  
Conclou este apartat informant de la inexistència d'una possible afecció sobre jaciments coneguts o inèdits.  
- Respecte al patrimoni etnològic: En l'àmbit d'estudi o junt amb este s'han registrat una sèrie d'elements de caràcter etnològic, vinculats tots ells a l'activitat agrícola, que si bé han de ser tinguts en compte, no presenten un interés específic, com són murs de maçoneria en sec, corrals, sistema de reg o xarxa de séquies.  
Conclou este apartat valorant les possibles incidències sobre este patrimoni com de nul o poc probable en el cas del paisatge tradicional, casetes, camins i corrals i parcial per als murs de contenció. Per a estos últims, s'establix com a mesura correctora la reposició del que romanguen in situ amb tècnica i materials adequats, així com la reconstrucció d'estos murs en les zones enjardinades del sector.  
  
No obstant això, per a valorar adequadament els efectes del desenrotllament del sector sobre el patrimoni ha d'obtindre's l'informe emés per la Direcció General de Patrimoni Cultural sobre la conformitat del projecte amb la normativa de protecció del patrimoni cultural, d'acord amb el que disposa l'article 11 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
2. En l'entorn de l'actuació es localitza el llit del barranc de La Lampara a una distància aproximada de 380 metres, el qual no es veurà afectat segons l'informe emés per la Confederació Hidrogràfica del Xúquer.  
A pesar que en la memòria de prospecció arqueològica es menciona l'existència de sistema de reg o xarxa de séquies, esta no s'ha considerat i per això no pot avaluar-se de quina forma afectarà el desenrotllament del sector a este sistema.  
3. El límit oest del sector és la carretera comarcal CV- 35, per la qual cosa s'hauran de respectar les zones d'afecció establides per la legislació vigent corresponent, sol·licitant-se, així mateix, l'informe a la Conselleria d'Infraestructures i Transport i al Ministeri de Foment.  
4. Per tractar-se d'un instrument de planejament en un municipi amb menys de 20.000 habitants, és obligat la presentació d'un estudi acústic, amb un contingut mínim d'acord a l'annex IV del Decret 104/2006, de 14 de juliol, del Consell, de planificació i gestió en matèria de contaminació acústica.  
Junt amb l'EsIA es va presentar l'estudi acústic corresponent, que va ser informat pels tècnics competents en la matèria, els quals establiren la necessitat de completar este estudi, especialment, amb la caracterització i la representació gràfica de la situació posterior a l'ordenació prevista, tenint en compte els nivells sonors que este transmetrà una vegada desenrotllat.  
Des d'un punt de vista ambiental, com que l'entorn al sector proposat, en l'actualitat, tot és sòl no urbanitzable comú, i que les construccions existents són de tipus agropecuari, s'entén que l'ús dominant de la zona serà l'industrial, per la qual cosa el nivell de soroll de recepció externa una vegada desenrotllat el polígon serà de diürn 70 dB(A) i nocturn 60 dB(A), cosa que no produirà cap tipus d'impacte negatiu en l'entorn, ja que no hi ha cap ús implantat que implique un índex menor de soroll.  
Consideracions ambientals  
1. A priori, s'observa que el sector no afecta cap figura ambiental de rellevància, així com que no produirà cap tipus d'impacte important sobre el medi ambient, ja que, més de la mitat de la superfície del sector prevista la componen parcel·les de secà amb cultius de cereal d'hivern i xicotetes plantacions d'oliveres i ametlers, sense nuclis de vegetació destacable.  
En l'àrea d'estudi, a l'emplaçar-se junt amb el nucli urbà de Titaguas i en una zona de cultiu, la fauna que es pot trobar resulta escassa.  
  
Per estos motius es considera que l'impacte sobre la flora i fauna del sector no serà rellevant.  
2. La vulnerabilitat a la contaminació de les aigües subterrànies en la parcel·la és baixa, la qual cosa implica que la parcel·la pot ser idònia per als usos industrials, sempre que es garantisquen la innocuïtat de les activitats per mitjà de les mesures correctores d'impermeabilització, tractament i control d'abocaments.  
3. Respecte a l'abastiment d'aigua potable, la memòria informativa establix que cal destacar l'existència de connexions d'aigua potable per als edificis existents en la zona, el subministrament de la qual es realitza a través de la xarxa general d'abastiment i distribució d'aigua potable.  
  
En l'escrit presentat per l'Ajuntament, s'explica que el municipi de Titaguas té una única xarxa amb dos fonts d'aigua, des de la qual s'abastixen tots els usos del municipi (abastiment de la població, ús ramader i ús industrial) i de les quals s'obté un total de 375.718 m³/any, les dos fonts són:  
- El Hontanar: 47.304 m³/any.  
- El Pozo del Barranco Hondo: 328. 414 m³/any.  
No obstant això en l'informe emés per la CHJ, de data 8 d'abril de 2008, s'informa que la concessió és de 310.133 m³/any, dels quals 81.101 m³/any seran destinats a satisfer la demanda que generaran els nous usos que s'implantaran en el polígon industrial.  
Respecte al sanejament, s'adopta la solució d'una xarxa de tipus separatiu, la conducció de les aigües fecals de les parcel·les edificables s'efectua fins a la cambra de bombament i d'allí al col·lector general d'abocament, així com l'arreplegada superficial d'aigües pluvials de les vies per la xarxa separativa fins a la cambra de bombament i d'allí al mencionat col·lector.  
Vist l'informe de l'EPSAR, s'observa que l'EDAR no té la capacitat suficient per a assumir el cabal generat previst per als nous usos, que segons les dades del sol·licitant serà de 295 m³/dia, ja que l'EDAR està dissenyada per a tractar 300 m³/dia i en l'actualitat l'afluent és de 267 m³/dia.  
Per tant, en el moment actual, el desenrotllament i posada en marxa del sector no és viable, des del punt de vista ambiental, ja que no es garantix un tractament adequat de les aigües residuals que generaran els usos que es realitzen en eixe polígon.   
Així mateix, s'observa que la solució de portar les aigües pluvials fins a la mateixa depuradora no és la solució més adequada, des del punt de vista mediambiental, ja que implica un increment en la capacitat de l'EDAR i, per tant, un sobredimensionament només per a atendre una demanda puntual.   
En la documentació annexa, els redactors presenten el traçat previst per a la xarxa d'aigües pluvials en el qual totes es duen a una arqueta d'arreplegada, sense especificar si finalment van a l'EDAR o es produïx un abocament directe, la qual cosa seria ambientalment més acceptable.  
Respecte de la gestió dels residus, l'arreplegada, gestió i tractament dels residus sòlids urbans (RSU) i els industrials assimilables a urbans, segons el certificat subscrit pel tècnic d'obres públiques de l'Ajuntament de Titaguas, són realitzats per empresa pública de la Diputació, GIRSA, que es depositen en la planta d'Alpuente i en funció de l'aprovació del pla zonal de residus, estos hauran de ser depositats en la planta de Caudete las Fuentes.  
No obstant això, i d'acord amb l'informe emés pel Servici de Residus Urbans de la Direcció General per al Canvi Climàtic d'esta Conselleria, els RSU haurien de dur-se, fins a la posada en marxa de les instal·lacions de valoració i eliminació contemplades com a solució definitiva en el projecte de gestió del Pla Zonal de Residus VI, VII i IX, a la planta de transferència de Llíria.  
Respecte als usos del sòl, el conjunt presenta una capacitat d'ús de sòl moderada, classe C, la qual cosa ha fet que l'agricultura tradicional es basara en cultius de secà, definits pel Corine Land Cover com a mosaic de cultius anuals amb cultius permanents, l'any 1990, segons apareix en la cartografia temàtica d'esta Conselleria. Este ús ha anat evolucionant al llarg dels anys, ja que alguns cultius han sigut abandonats, i quedaren catalogats l'any 2000 pel Corine Land Cover, com a mosaic de cultius agrícoles en secà amb espais significatius de vegetació natural i seminatural.   
Així mateix, s'observa que en a l'àmbit del pla parcial, l'activitat agrària, ha sigut substituïda per la construcció d'una nau industrial destinada a l'elaboració de productes alimentaris i a tres xicotetes naus d'ús agrícola ramader.  
Per tant, el possible impacte sobre la capacitat d'ús del sòl serà poc rellevant, ja que el sector ha perdut en gran part la seua activitat agrícola, que ha quedat substituïda per un ús industrial, introduït en el sector per mitjà de la figura d'una DIC.  
4. El paisatge on s'executarà el projecte podria definir-se com a típicament agrícola, on destaquen les terres de cultiu de secà i les explotacions ramaderes. No obstant això, com establix l'EsIA l'actuació prevista no fa preveure que es produïsca una greu alteració del paisatge, a causa de l'existència actual en la zona de diverses naus industrials, que quedaran integrades en el futur polígon industrial, i on els vials seguiran les rasants topogràfiques del terreny actual, no produiran anivellaments ni terraplens notoris i, molt menys, influirà en l'actual silueta del nucli urbà.  
El projecte es localitza en un entorn relativament pla, on destaquen les elevacions dels contraforts del Sistema Ibèric, situat al nord de la població. No obstant això, el sector del projecte es localitza en el pla de Titaguas, al nord del sector destaca un tossal xicotet, on es troba la casa del guarda forestal.  
A causa de la situació, el polígon industrial serà visible des de la CV- 35, tot just entrar en el terme municipal de Titaguas des de Tuéjar, ja que este punt es troba a una cota més elevada (825 metres) que la del sector (800 metres) fet que oferix una visual molt oberta de tot el pla de Titaguas amb el nucli urbà de fons emmarcat per la serra.  
  
Per tant, s'haurà de prestar especial atenció a este impacte, per al qual s'ha realitzat un Estudi de Paisatge a part, el qual serà avaluat pels tècnics competents en la matèria. No obstant en l'EsIA s'arrepleguen mesures correctores que se centren en la introducció de zones verdes i en l'adequada gestió dels residus sòlids urbans i inerts.  
5. L'evolució de la població de Titaguas al llarg del temps presenta una tendència clarament descendent, habitual de les zones rurals on s'ha produït un progressiu abandó de les activitats agrícoles i ramaderes.  
  
Per tant, davant d'esta perspectiva, s'entén que el desenrotllament del polígon tindrà un impacte socioeconòmic positiu ja que permetrà l'ampliació de la fàbrica destinada a l'elaboració de productes alimentaris, que segons detalla l'EsIA, és la indústria més important per a l'economia local, així com la implantació de noves indústries existents o no, que generaran llocs de treball.  
6. L'EsIA identifica i valora els possibles impactes derivats del planejament proposat, per mitjà d'una matriu general d'impactes, en la qual pot apreciar-se que els impactes negatius produïts, tant en la fase de construcció com el seu funcionament, són lleus o molt lleus.  
Les principals mesures correctores i el PVA es basen en criteris de prevenció i disminució d'impactes, durant la fase de construcció, relatives al control sobre les emissions, abocaments i residus, aplicant-se totes i cada una de les mesures proposades que no entren en contradicció amb la declaració d'impacte ambiental.   
No obstant això, no s'han establit mesures correctores o de control que garantisquen l'adequat funcionament del sistema de depuració de les aigües residuals, a fi d'evitar possibles abocaments, ni s'han establit mesures de control per al soroll per a situacions futures.  
Consideracions jurídiques  
1. El projecte examinat és un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva, segons es desprén de l'article 5 de la Llei d'Impacte Ambiental i concordants del seu reglament, annex I, apartat 8.g del Decret 162/1990, de 15 d'octubre.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que són d'aplicació.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
  
4. En data 30 d'abril de 2.006 va entrar en vigor la Llei 9/2006, de 28 d'abril, sobre Avaluació dels Efectes de determinats plans i programes en el Medi Ambient (LEAE).  
La Llei 9/2006, de 28 d'abril, sobre Avaluació dels Efectes de determinats plans i programes en el Medi ambient i la Llei 2/1989, de 3 de març, d'Impacte Ambiental, són complementàries.  
D'acord amb la Llei 9/2006, els plans i programes, així com les seues modificacions, que puguen tindre efectes significatius en el medi ambient i que siguen promoguts o aprovats per l'Administració, són objecte d'esta avaluació ambiental estratègica.  
D'altra banda, la LEAE definix en l'article 2 com a zones de reduït àmbit territorial, aquelles que per les escasses dimensions, el nivell de protecció del medi ambient i la integració ambiental pot garantir-se per mitjà de l'aplicació de l'avaluació d'impacte ambiental de projectes.  
  
El pla presentat, en principi, hauria d'ajustar-se al que establix la LEAE. Vist que l'àmbit de l'actuació urbanística, per les seues dimensions i funció dins del model territorial de Titaguas, així com els seus efectes previsibles sobre el medi ambient, pot considerar-se com una zona de reduït àmbit territorial, i resulta possible l'aplicació de l'avaluació d'impacte ambiental.  
Per tot el susdit, el procediment d'avaluació ambiental per a este cas serà el corresponent al de l'avaluació d'impacte ambiental.  
  
En conseqüència, fent ús de les facultats que tinc legalment atribuïdes, emet la següent declaració d'impacte ambiental:  
  
Primer  
Analitzada la documentació presentada, vistos els informes presentats pels distints servicis, establides les afeccions legals, així com les consideracions ambientals i realitzada la visita de camp, s'informa com a acceptable, només als efectes ambientals, el projecte de Pla Parcial Modificatiu Sector Industrial El Colladillo del terme municipal de Titaguas (València), sempre que es desenrotlle d'acord amb el que establix la documentació presentada i amb els següents condicionants:  
  
1. Previ a l'inici de les obres d'urbanització s'haurà de justificar l'obtenció de:  
a) L'informe de la Direcció General de Política Lingüística i Patrimoni Cultural Valencià, d'acord amb l'article 11 de la Llei 4/1998, d'11 de juny, del Patrimoni Cultural Valencià. En el cas que este informe resultara desfavorable, així haurà d'entendre's també la present declaració d'impacte ambiental.  
2. Abans de la recepció de la urbanització l'Ajuntament de Titaguas serà l'encarregat de:   
a) Comprovar que les obres d'ampliació de l'EDAR de Titaguas estiguen totalment executades, que esta estiga adequadament dimensionada, amb capacitat suficient per a tractar la totalitat de les aigües residuals generades i preparada per a entrar en funcionament.  
b) Exigir les empreses, després de la realització de les obres, els certificats de recepció dels residus sòlids inerts per part d'abocadors o empreses autoritzades per a la gestió d'este tipus de residus.  
c) Comprovar si el sistema pluvial aboca a llit, que este disposa, previ al punt d'abocament d'un element de pretractament que permeta arreplegar els sòlids en suspensió, olis i greixos, o qualsevol altre objecte o substància que puga ser arrossegada per l'aigua de pluja i posteriorment abocada al llit. Així mateix, s'haurà de disposar d'una arqueta per a la presa de mostres de l'abocament realitzat.  
d) Sol·licitar l'autorització d'abocament de les aigües pluvials a la Confederació Hidrogràfica corresponent.  
3. En la fitxa de planejament i gestió del sector s'hauran d'introduir els següents condicionants: que el sector es farà càrrec de les obres d'ampliació de l'EDAR necessàries per al tractament adequat de les aigües residuals i que estes s'executaran al mateix temps que el procés d'urbanització.  
4. Abans de donar llicències d'obres i llicències ambientals:  
a) Es comprovarà que la demanda de recursos hídrics no supere els 81.101 m³/any per als quals es garantix, en data de hui, l'abastiment. En el cas que se superen, s'haurà de sol·licitar un nou informe a l'organisme de conca competent o a l'entitat col·laboradora autoritzada sobre l'existència d'aigua potable en quantitat i qualitat suficient per als usos previstos en l'ordenació del Pla Parcial, segons les previsions dels plans hidrològics, a més de la no afecció o menyscabament a altres usos existents legalment implantats, la qual s'haurà de presentar a la Comissió Territorial d'Urbanisme.  
b) L'Ajuntament comprovarà que les indústries del sector estiguen donades d'alta en el registre de productors de residus perillosos de la Conselleria de Territori i Habitatge.  
5. Les mesures correctores s'hauran de completar amb els aspectes següents:  
a) S'inclouran totes i cada una de les mesures correctores que els tècnics competents en paisatge establisquen en el seu informe d'acord amb el que establix la LOTPP i el RPJECV.  
b) La gestió dels residus sòlids urbans i industrials assimilables a urbans es farà d'acord amb el que establix l'informe emés pel Servici de Residus Urbans d'acord amb la gestió del Pla Zonal de Residus de la Zones VI, VII i IX.  
Fins a la posada en marxa de les instal·lacions de valoració i eliminació contemplades com a solució definitiva en el projecte de gestió, s'utilitzarà la instal·lació autoritzada com a solució transitòria per a la transferència de residus urbans en el terme municipal de Llíria - 735/A/RNP/CV-, la qual donarà servici al municipi de Titaguas.  
c) Durant la fase d'execució, s'haurà de preveure i identificar una zona per a l'arreplegada dels materials a emprar en les obres d'urbanització i edificació per a evitar l'ocupació dels terrenys limítrofs.  
d) Durant la fase d'execució, s'haurà de definir l'àrea on quedarà aparcada temporalment la maquinària d'obra i indicar, si és el cas, el lloc on s'han de dur a terme les labors de neteja i de manteniment. Així mateix, es recorda que els canvis d'oli, filtres i qualsevol altre residu de manteniment de maquinària i vehicles hauran de ser degudament gestionats per taller o gestor de residus tòxics i perillosos degudament autoritzat  
f) El sistema de reg haurà de ser independent de la xarxa de subministrament municipal i s'evitarà la creació de zones verdes que exigisquen gran quantitat d'aigua; preferiblement s'optarà per les espècies autòctones i/o els cultius de secà ja existents.  
g) Serà necessària la reposició de tots els servicis i infraestructures de reg afectats i funcionalment necessaris per part de l'urbanitzador. S'haurà de garantir la continuïtat de totes les canalitzacions i canonades que travessen el sector i tenen una funcionalitat més enllà dels límits del sector. Qualsevol desviació o alteració d'estes instal·lacions haurà de comptar amb l'autorització de la comunitat de regants o de l'òrgan competent, el qual determinarà la forma en què es duran a terme les actuacions proposades.   
h) La terra vegetal extreta durant la fase de moviment de terres, i que siga susceptible d'aprofitament, es mantindrà en condicions agrícoles adequades, donada l'alta qualitat agrària de la terra, i serà destinada al farcit de les zones verdes previstes en l'actuació, o si no n'hi ha, a altres àrees del municipi on siga susceptible d'utilització. S'haurà de definir el lloc i les condicions d'emmagatzematge del sòl eliminat, a fi de garantir que esta terra no perda les seues condicions d'humitat i les seues característiques edàfiques.  
i) Els residus vegetals originats amb la tala de l'arbratge i desbrossament dels terrenys s'hauran de gestionar de manera adequada a la seua naturalesa, i quedarà prohibida la incineració in situ dels residus o de qualsevol altre tipus de residu.  
6. El pla de vigilància es completarà amb els aspectes següents:  
a) L'Ajuntament serà l'encarregat de vigilar que els abocaments de les aigües residuals i pluvials s'ajusten al que disposa la normativa sectorial aplicable.  
b) L'Ajuntament vetlarà perquè les indústries que generen aigües residuals del procés industrial disposen d'un pretractament abans del seu abocament a la xarxa general que conduïx les aigües residuals a l'EDAR. En tot cas, caldrà este pretractament si les concentracions de l'abocament superen els límits establits en l'ordenança municipal d'abocaments o el model d'ordenança d'abocaments a la xarxa municipal de clavegueram, elaborat conjuntament per l'Entitat de Sanejament de la Generalitat Valenciana i la Federació Valenciana de Municipis i Províncies.  
c) L'Ajuntament serà l'encarregat de vigilar que els nivells de soroll complixen el que s'ha establit per a l'ús industrial, segons el que disposa el Decret 104/2006, de 14 de juliol, de planificació i gestió en matèria de contaminació acústica, sempre que no es permeta la implantació d'un ús amb uns nivells més restrictius que els anteriors, la qual cosa implicarà la proposta de mesures correctores adequades que garantisquen el compliment dels nivells de soroll més restrictius.  
7. Totes les mesures preventives i correctores proposades així com aquelles derivades dels condicionants exposats hauran de ser arreplegades per la normativa urbanística de la modificació puntual, ja siga en la modificació corresponent o en les fases d'execució i funcionament posteriors.  
  
Segon  
Es notifica a les parts interessades que contra la present resolució, per no ser un acte definitiu en via administrativa no es pot interposar cap recurs, cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 8 de juliol de 2008.- La directora general de Gestió del Medi Natural: M.ª Ángeles Centeno Centeno  
  
  
Declaració d'Impacte Ambiental  
  
Expedient: 218/07- AIA.  
Títol: Explotació vaquina de llet.  
Promotor: Vaqueria Hermanos Plaza e Hijos, SCV.  
Autoritat substantiva: Ajuntament de Villena (Alacant).  
Objecte del projecte: obtindre la llicència ambiental per a l'inici de l'activitat de vaques productores de llet.  
Localització: polígon 35, parcel·la 59, del terme municipal de Villena (Alacant).  
Descripció del projecte  
1. Descripció de les característiques més destacades del projecte.  
Es pretén obtindre la llicència ambiental per a l'activitat d'explotació bovina de llet, les característiques de la qual segons la documentació aportada són:  
La parcel·la té una superfície de 13,5 ha, s'ha projectat l'execució de l'explotació en dos fases, la primera amb 7.048 m² construïts i capacitat per a 500 vaques i la segona amb 11.968 m² construïts, i una capacitat final per a 1000 vaques. Caldrà eliminar el cultiu d'anouers forestals que plantats en la finca i realitzar moviment de terres per a condicionar el terreny a les construccions projectades.  
  
L'activitat es dedicarà a la producció de llet i, com a activitat secundària, es derivarà la venda de vedells per a carn. S'inclou la fabricació de pinsos per a l'explotació.  
Les instal·lacions estaran constituïdes per les edificacions bàsiques següents:  
Nau 1 i 2: dos naus per a vaques en producció de 4.920 m² cada una.  
Nau 3: nau per a vaques en producció de 520 m².  
Nau destinada a sales de munyiment, sala d'espera i lleteria de 900 m².  
Nau de cria de vedells.  
Nau de maneig de 288 m².  
Nau magatzem d'alimentació de 420 m³.  
Les naus 1,2 i 3 disposaran de neteja automàtica de tragella cap al canal de dejeccions que seran conduïdes a un depòsit d'arreplegada construït al final de les naus. Les naus de maneig i la sala de munyiment disposaran de neteja automàtica amb aigua de recirculació i destí semblant a les naus de producció. Estos depòsits bombaran a la planta de tractament o separador de sòlids.  
S'estima que anualment es generarà 16.209 m³ de dejeccions, les qual se sotmetran a separació de fases. La fase líquida junt amb l'aigua de neteja i sanitària, s'emmagatzemarà en un depòsit de 4.250 m³, que tindrà un volum anual de 16.190 m³, amb una producció de 61.514 kg de N/any, més del 95% serà destinat a l'abonat de les finques agrícoles (58.898 Kg de N/any), i la resta al reg del muntó a compostar. La part sòlida quedarà depositada en la llosa de formigó de 450 m², impermeabilitzada amb làmina de PVC, amb murs de 3 m d'altura, on serà compostada per a la posterior utilització com a abonament en els camps de cultiu, amb una producció anual de 2.650 Tm/any de compost, que contindran 14.333 kg N/any.  
Es disposa de 378 ha de superfície agrícola per a aplicar el compost/purí de l'explotació, localitzades en finques agrícoles propietat del promotor (8 ha ubicades a Villena), d'Horfres, SLU (346,88 ha ubicades a Caudete i Villena) i de Francisco Amorós (230,02 ha ubicades a Villena) i caldran 280 ha per a no superar la dosi de 210 kg de N/ha, segons el Codi Valencià de Bones Pràctiques Agràries.  
Les necessitats hídriques de l'explotació s'estimen en 35.861 m³/any. A la la parcel·la hi ha un pou reconegut legalment per al consum d'aigua de reg de 2.000 m³/any. Per a completar les necessitats hídriques, s'ha sol·licitat a l'organisme de conca concessió per a 35.831 m³/any.  
L'abastiment d'energia elèctrica es realitzarà a partir d'una línia elèctrica aèria existent que discorre a uns 300 m de la finca, per la qual cosa s'instal·laran 2 pals d'11 m d'altura, amb pas de la línia per la zona del barranc i la zona boscosa que limita amb el barranc i CT. S'estima la superfície a desbrossar de 80 m² de massa forestal del barranc de Calpena i de 90 m² de massa forestal que confronta a un camí existent.  
  
Els cadàvers generats seran retirats per una empresa gestora autoritzada a l'efecte. La resta dels residus generats en l'explotació seran gestionats a través de l'ecoparc o d'àrees d'aportació de residus, exceptuada la poda d'arbres, que serà destinada a la planta de compostatge i les dejeccions, que s'aplicaran com abonat en els camps de cultiu.  
  
Entre les mesures higienicosanitàries, s'inclou que disposarà de tanca perimetral de la finca, tanca sanitària de l'explotació, gual de desinfecció a l'entrada de l'explotació.  
L'explotació es localitzarà a més de 2 km de la zona urbana, i a més de 15 km de Villena, complint els requisits relatius a emplaçament i les distàncies establits en els art. 53 i 54 de Llei 6/2003, de 4 de març, de la Generalitat, de Ramaderia de la Comunitat Valenciana.  
La superfície agrícola localitzada en les parcel·les del terme municipal de Caudete (51,3 ha), província de Múrcia, on es declara aplicar compost/purí, no es considera acceptable, ja que es disposa de legislació sectorial pròpia que condiciona l'autorització de l'activitat en eixa Comunitat Autònoma, corresponent a més el control de l'activitat (inclòs la gestió del fem), a l'administració pròpia del territori on es localitza l'activitat.  
Tramitació administrativa  
1. Informació pública. Remissió de l'expedient  
L'expedient s'inicia motivat pel trasllat que pretén realitzar-se de la ubicació actual de l'explotació, en el polígon 58, parcel·les 91, 99, 100 i 101, del terme municipal d'Orihuela (Alacant) a la ubicació proposada en el terme municipal de Villena (Alacant).  
L'expedient s'inicia el 17 d'octubre de 2007 amb la remissió efectuada per l'Ajuntament de Villena de la memòria, annex a la memòria, estudi d'impacte ambiental i expedient administratiu municipal.  
  
La informació pública s'ha realitzat als veïns limítrofs de l'activitat, en el tauler d'edictes municipal i en el DOCV de data 27 de març de 2007, amb la presentació d'al·legacions.  
2. Resum de les al·legacions  
Durant la fase d'informació pública van presentar-se les següents al·legacions arreplegades íntegrament en l'expedient municipal, incloent-hi totes elles consideracions de caràcter ambiental, que es resumixen a continuació:  
- José Domene Querol, en representació dels veïns del paratge Hoya Hermosa de la Sierra Salinas, fa referència a l'afecció a la serra Salinas per proximitat a l'explotació, l'emissió de mals olors, presència d'insectes, pressió del trànsit, impacte visual, impacte acústic, afecció a la fauna.  
- Bodegas Sierra Salinas, SL, ubicada en el polígon 30, parcel·la 29 de Villena, a més de 4 km de la futura explotació, fa referència a l'emissió d'olors dels vehicles que transporten els materials relacionats amb l'explotació, l'alt risc de filtració de fem i purins al sòl i/o a les aigües subterrànies, l'alteració de les propietats aromàtiques del vi per contaminació pels olors, la contaminació acústica per emissió de sorolls i vibracions, l'impacte paisatgístic.  
- Martín Pérez Trullols, administrats de Casa Peñas, SA, ubicats en la parcel·la 1 del polígon 37 i en les parcel·les 32 i 25 del polígon 36 de Villena, a menys de 3 km de la futura explotació, fa referència a l'afecció per l'emissió dels olors de les vaques, risc de contaminació d'aqüífers de la zona.  
- Antonio López Galván, en representació d'Explotaciones Agroalmendro, SCL, mercantil propietària de la parcel·la 2 del polígon 29, de Villena, a menys d'1 km de la futura explotació, fa referència a les discrepàncies que considera, planteja a l'estudi d'impacte ambiental.  
- María Pérez Pina, en representació de Brosogal, SCL, mercantil que té arrendada la parcel·la 90 del polígon 35 de Villena, contigua a la parcel·la on s'ubicarà l'explotació, en el mateix sentit que l'al·legació núm. 4.  
- Rosa García López, propietària de casa de labor en el paratge Casa Brochero, a menys de 160 m. de la futura explotació, fa referència a l'afecció a la serra Salinas, com un dels pulmons de la comarca, així com hàbitat natural d'espècies animals i vegetals, risc de contaminació d'aigües subterrànies, contaminació acústica associada al trànsit de vehicles, afecció a l'aqüífer per increment del consum, necessitat de gran moviment de terres per a adequar el terreny, impacte visual generat per l'explotació.  
- Asunción García López, en el mateix sentit que l'al·legació núm. 6.  
- Pilar García López, en el mateix sentit que l'al·legació núm. 6.  
- Antonio Pastor López, com a regidor de Medi Ambient i Ordenació del Territori, emet un informe en sentit desfavorable, fonamentat en les discrepàncies amb el contingut de l'estudi d'impacte ambiental, proximitat de la futura explotació a la serra Salinas, afecció a la rambla del Reloj com a desaigüe natural de la major part de la xarxa hidrològica interior de la serra Salinas, emissió d'olors associats als purins i fem, que interferix amb l'ús turisticorecreatiu de la serra Salinas i amb la seua possible declaració futura com a espai natural protegit o una altra figura de protecció.  
En l'expedient administratiu no s'ha inclòs la resposta a les al·legacions efectuada per l'òrgan amb competència substantiva en la matèria, tal com queda establit en l'art. 21.3. el Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, de la Generalitat, d'Impacte Ambiental.  
3. Sol·licitud d'informes sectorials i documentació complementària.  
Amb data de registre d'eixida 30 de gener de 2008, es va requerir a l'interessat l'ampliació de la documentació, relativa als apartats següents:  
- El document justificatiu de l'obtenció de la concessió d'aigües subterrànies sol·licitat a la Confederació Hidrogràfica del Xúquer en data 13 de juny de 2007, per a un aprofitament d'un volum màxim anual de 35.861 m³.  
- L'informe vinculant de conformitat del projecte amb la normativa de protecció del patrimoni cultural, establit en l'art. 11 de la Llei 4/1998, d'11 de juny, de Patrimoni Cultural Valencià.  
- Informació relativa al traçat de la línia elèctrica que subministrarà l'energia elèctrica a l'explotació i, en el cas de travessar sòl forestal, la sol·licitud d'autorització de traçat que duria implícita l'avaluació de l'impacte ambiental, davant d'esta Conselleria, tal com queda establit en la Llei 3/1993, de 9 de desembre, Forestal de la Comunitat Valenciana.  
  
- Informació relativa al moviment de terres que es durà a terme en la parcel·la, volum d'anivellament i terraplens, modificació de l'orografia original de la parcel·la, amb la presentació dels plànols corresponents.  
  
L'ampliació de la documentació sol·licitada va ser rebuda el dia 18 de febrer de 2008 i en la qual s'aportava la informació relativa a:  
- Sol·licitud a l'organisme de conca de la concessió per a 35.831 m³/any, de data 30 de novembre de 2007.  
- Projecte del moviment de les terres en la part de la finca inclosa en la zona de policia, per a transformar l'estat actual del terreny, anivellant-se a la cota 95,5, que quedaria a més de 20 m. de desnivell respecte al barranc de Calpena, zona on es localitza part de la nau de producció.  
  
- Projecte de construcció del depòsit de dejeccions líquides a la cota 85,00, que quedaria a 10 m d'altura del barranc de Calpena i a 65 m de distància del barranc.  
- Projecte de construcció del camí des de la bàscula de la finca fins a la zona d'alimentació i dejeccions ramaderes, part del qual està inclòs en la zona de policia.  
- Projecte de construcció de línia de mitja tensió que haurà de creuar el llit del barranc de Calpena a l'altura del depòsit de purins.  
  
- Justificació d'entrega en data 26 de novembre de 2007 de l'estudi arqueològic per a la prospecció relativa a l'estudi d'impacte ambiental, sense que s'haja rebut l'informe definitiu fins al moment de la Conselleria de Cultura i Esport.  
- Sol·licitud a la Confederació Hidrogràfica del Xúquer, de data 30 de novembre de 2007, per a la construcció de l'obra de part d'una nau de producció sobre la zona de policia del barranc Calpena.  
En data de registre d'eixida 30 de gener de 2008 se sol·licita a la Confederació Hidrogràfica del Xúquer l'informe, a causa de la ubicació de part de l'explotació en la zona de policia del barranc de Calpena, que discorre en sentit est a la finca. Este informe no s'ha rebut fins al moment.   
En data 7 de gener de 2008 se sol·licita informe a la Direcció General de Paisatge, ja que part de la finca correspon a sòl classificat com a sòl no urbanitzable de protecció especial- classe 2, d'interés paisatgístic, corresponent a la part sud de la parcel·la on no s'ubicarà la instal·lació, a més de localitzar-se pròxima al LIC de la serra de Salinas, pertanyent a la Xarxa Natura 2000. En data 19 de febrer de 2008, la Direcció General del Paisatge remet l'informe en què comunica que haurà d'elaborar-se l'estudi d'integració paisatgística, el qual, preceptivament, haurà de ser informat per eixa direcció general. En data 3 de febrer de 2008 es trasllada eixe informe al promotor. En data 28 d'abril de 2008, l'Ajuntament remet l'informe relatiu a l'estudi d'integració paisatgística presentat pel promotor, en el qual es conclou que el contingut de l'estudi no s'ajusta en la seua totalitat a allò indicat en el Decret 120/2006 d'11 d'agost del Consell, pel qual s'aprova el Reglament de Paisatge de la Comunitat Valenciana i que les mesures d'integració paisatgística proposades es consideren molt generalistes i insuficients.  
  
En data 5 de febrer de 2008, l'Àrea d'Inspecció sol·licita l'informe de la situació de la tramitació de l'expedient, motivat per les denúncies del regidor del Grup Municipal Verd de l'Ajuntament de Villena, el qual es facilita l'11 de febrer de 2008.  
En data 6 de maig de 2008 es realitza la consulta a l'Àrea de Gestió de Recursos Forestals i Conservació Ambiental, el qual es rep en data 10 de juny, i on s'indica :  
Consta en la Secció Forestal un informe de 13 de març de 2008, redactat com a conseqüència de l'escrit de 30 de gener de 2008 procedent de la Direcció Territorial de la Conselleria d'Agricultura i Pesca, el qual s'adjunta com a doc. 1 dirigit al secretari territorial.  
  
En definitiva, respecte a les possibles afeccions de caràcter forestal, es deia el següent:  
1. Els terrenys afectats no estan catalogats com a forestals en el vigent Inventari de Terrenys Forestals de la Comunitat Valenciana que figura en la cartografia del SIT de la Conselleria.  
2. No obstant això, d'acord amb l'article 2b) de la Llei 3/1993 Forestal de la Comunitat Valenciana, i atés que estos terrenys estan subjectes a un expedient de reforestació de terres agràries (amb anouers, segons la documentació que ara se'ns fa arribar), es tracta de terrenys legalment classificats com a forestals.  
3. En el marc de l'article 62 de la mencionada llei, aplicable en el cas que l'activitat no estiguera subjecta a DIA, l'explotació va ser informada favorablement.   
(...) Una vegada coneguda l'existència del tràmit de l'expedient DIA (i, per tant, no sent d'aplicació l'art. 62 referit), hem d'informar en l'àmbit de les nostres competències el següent (no residus, no paisatge, etc.):  
- Donades les característiques dels terrenys forestals afectats, jove plantació d'anouers, no hi ha inconvenient per la nostra part a arrancar i trasplantar, si és possible, els exemplars afectats per la infraestructura. Serà convenient l'atenció i el manteniment de la resta de la plantació.  
  
- No hi ha afecció a cap espai protegit (P. Natural, LIC, ZEPA, Paratge Natural d'Interés Municipal, paisatge protegit,...) per la qual cosa respecte d'això, i tractant-se de ramaderia intensiva que s'haurà de pasturar en els terrenys naturals de la zona, no hi ha res a objectar.  
- Encara que no siguen qüestions intrínseques de la DIA les afeccions a la propietat, hem d'informar que no hi ha vies pecuàries ni muntanyes d'utilitat pública d'acord amb les dades disponibles en la Secció.  
En data 6 de maig de 2008 es realitza la consulta a l'Àrea d'Espais Naturals, la qual es rep en data 21 de maig de 2008, on s'indica que: l'actuació que es pretén instal·lar no s'ubica dins de cap dels espais de la Xarxa Natura 2000, ni dels espais naturals protegits de la Comunitat Valenciana, previstos en la Llei 11/1994.  
  
En data 20 de juny de 2008 l'Àrea d'Inspecció remet l'escrit remés per la regidora i portaveu del Grup Municipal els Verds, en relació al volum d'aigua concedida per la Confederació Hidrogràfica del Xúquer i el consum estimat necessari en l'explotació i aporta la documentació següent:  
- Resolució de la Confederació Hidrogràfica del Xúquer de data registre d'eixida 27 de juny de 2007, d'inscripció en la secció B del registre d'aigües de l'aprofitament d'aigües subterrànies existent en el paratge El Puerto, del terme municipal de Villena (Alacant), amb un volum d'extracció de 2.000 m³/any, destinats al reg de 0,013 ha.  
  
- Extracte del document d'estudi d'impacte ambiental en què s'informa que el consum anual estimat serà de 35.861 m³.  
- Document subscrit pel Grup Municipal els Verds, dirigit en data 3 d'abril de 2008 a la Confederació Hidrogràfica del Xúquer, en el qual se sol·licita informació a eixe organisme en relació a l'abastiment d'aigua de l'explotació.  
En data 3 de juliol de 2008 el promotor remet el document relatiu a la instància presentada en data de registre d'entrada a la Conselleria d'Agricultura, Pesca i Alimentació, relativa a la sol·licitud d'extracció de l'arbratge d'anouers afectat per la subvenció de repoblament de superfícies agràries (núm. exp. 16/03/00180/93) emplaçat en la parcel·la 59-c, polígon 35 de referència cadastral: 140- A- 035- 00030- 0000- WR del terme municipal de Villena on es va a ubicar la construcció del projecte Granja Hermanos Plaza, i com són coneixedors de les obligacions adquirides amb l'administració, ens comprometem al compliment de les conseqüències derivades d'esta resolució, com seria el reintegrament de les quantitats indegudament percebudes per incompliment de la finalitat per a la qual es va concedir la subvenció de repoblament de superfícies agràries.  
Informes sectorials  
L'expedient municipal arreplega els informes següents:  
Informe municipal favorable relatiu a la compatibilitat urbanística de data 9 de març de 2006.  
Informe favorable de la Conselleria d'Agricultura, Pesca i Alimentació, de data 12 d'abril de 2007, segons la Llei 10/2004 del Sòl No Urbanitzable, de 9 de desembre de la Generalitat Valenciana.  
Informe urbanístic municipal favorable a l'explotació de data 29 de juny de 2007, al tractar-se d'una actuació compatible amb el planejament vigent. S'indica que encara que la part sud de la parcel·la correspon a sòl classificat com no urbanitzable de protecció especial classe 2, d'interés paisatgístic, totes les construccions necessàries per a l'explotació es pretenen ubicar, segons el projecte, sobre la part de la parcel·la el sòl de la qual està classificat com no urbanitzable comú.  
Informe favorable de l'enginyer tècnic industrial de data 3 d'abril de 2007.  
Informe favorable de l'inspector veterinari de data 16 de maig de 2007.   
Informe de la Conselleria de Cultura, Educació i Esport, de data 2 d'agost de 2007, en el qual s'indica que no s'han detectat afeccions d'índole paleontològica del projecte mencionat, per la qual cosa no cal abordar cap tipus d'actuació prèvia per a la salvaguarda d'este concret patrimoni, sense perjuí de justificar el compliment de les exigències que es deriven de la protecció del patrimoni arquitectònic, arqueològic i etnològic present en l'àrea d'actuació.  
Resolució de la Conselleria de cultura, Educació i Esport, de data 31 d'agost de 2007, per la qual s'autoritza el projecte de prospecció arqueològica.  
Resolució de la Confederació Hidrogràfica del Xúquer de data 27 de juny de 2007, d'inscripció en la Secció B del registre d'aigües de l'aprofitament de les aigües subterrànies existent en el polígon 35, parcel·la 59 del terme municipal de Villena per a ús domèstic i reg, per un volum màxim anual de 2.000 m³.  
Sol·licitud a la Confederació Hidrogràfica del Xúquer, de data 13 de juny de 2007, de concessió d'aigües subterrànies per a un cabal de 35.861 m³/any, per a ús ramader.  
Autorització de la realització d'obra subterrània per a la captació d'aigües, de la Conselleria d'Empresa, Universitat i Ciència de data 24 d'abril de 2007.  
Salvadora Granell Tamarit, com a tècnica municipal de medi ambient, emet un informe en data 14 de març de 2007, en el qual es fa referència al contingut inadequat de l'estudi d'impacte ambiental; carència d'estudi d'alternatiu, omissió del LIC serra de Salinas; necessitat de modificació de la gestió de les dejeccions perquè no constituïsquen focus emissor d'olors; evitar afectar la zona forestal de la parcel·la, el tancat no hauria d'incloure el sòl forestal de gran interés ecològic per connectar la serra amb la rambla; falta d'informació relativa al moviment de terres; proximitat de la futura explotació al camí de la colònia de la serra de Salinas, una de les principals vies d'accés a la serra, contaminació lumínica, necessitat d'examinar la resposta de medi natural a la primera fase del projecte com a principi de precaució.  
  
Afeccions legals  
El sòl on s'ubicarà l'explotació està classificat com a sòl no urbanitzable comú, segons la normativa urbanística municipal, encara que part de la finca correspon a sòl no urbanitzable de protecció especial paisatgística.  
L'activitat proposada no afecta cap espai natural protegit de la província d'Alacant ni cap espai natural actualment inclòs en l'àmbit dels plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada com a desplegament de la Llei 11/94 d'Espais Naturals Protegits de la Comunitat Valenciana.  
Consideracions ambientals  
1. Elements ambientals que poden veure's afectats de forma important pel projecte d'activitat i identificació d'impactes.  
L'inventari ambiental arreplegat en l'estudi d'impacte ambiental, fa una descripció del medi natural, amb referència bàsicament a la climatologia, hidrologia, geomorfologia i sòl, flora i paisatge.  
  
La vegetació correspon, per la zona nord i est de la parcel·la a vegetació forestal constituïda per una massa boscosa de pi blanc (Pinus hapelensis), la qual romandrà inalterada després de l'actuació. Les zones cultivades pròximes corresponen principalment a cultius d'olivera i ametler de secà, amb presència de vinya. L'explotació s'ubicarà en una zona dedicada actualment al cultiu d'anouer.  
  
Per la part est de la finca discorre el barranc de Calpena, encara que només circula aigua durant l'època de pluges. Segons la cartografia temàtica d'esta Conselleria, l'explotació es localitzarà en una zona amb una vulnerabilitat d'aqüífers mitjana.  
A pesar de l'àmplia conca visual des de la carretera CV-813 que discorre en direcció NOE a l'explotació, es considera que només serà visible la fatxada de la lleteria i del magatzem de pinso des del punt cardinal OE.  
De la identificació i valoració d'impactes arreplegada en l'estudi d'impacte ambiental, cal destacar:  
Sobre el sòl: per compactació i pèrdua de la capacitat agrològica del sòl durant la fase de construcció i per contaminació dels sòls associat a una incorrecta gestió del fem en l'explotació. No es considera probable l'impacte sobre el sòl, ja que s'han adoptat les mesures d'impermeabilització en totes les zones de l'explotació (naus i femer) susceptibles de produir lixiviats.  
Sobre l'aigua, associat a la incorrecta gestió del fem en l'explotació. No es considera probable l'impacte sobre l'aigua superficial, a causa de la distància que separa l'explotació de qualsevol efluent, ni a la subterrània, per abocaments, atesa l'escassa entitat que estos poden tindre.  
  
Sobre l'aire: per emissió de pols i sòlids en suspensió, durant la fase de construcció i funcionament associada al trànsit generat pels vehicles que accediran a l'explotació, l'emissió d'olors per volatilització d'amoníac associat a les dejeccions generades, emissió de sorolls i vibracions associat al funcionament normal de l'explotació. No es considera probable l'impacte sobre l'aire, pels sorolls o per emissió de pols. Les substàncies gasoses originades per l'activitat, es consideren susceptibles d'alterar les característiques de l'aire negativament, per la qual cosa es proposen mesures correctores.  
Sobre el paisatge, associat al contrast cromàtic i estructural de les instal·lacions amb l'entorn. Es proposen les mesures correctores.  
Els impactes valorats es consideren compatibles i moderats, de manera que es considera que després de l'aplicació de les mesures correctores es recuperarà el factor afectat.  
2. Mesures preventives i correctores. Programa de vigilància ambiental.  
Entre les mesures preventives i correctores proposades en l'estudi d'impacte ambiental per a previndre o minimitzar els efectes de l'activitat sobre el medi, s'inclou:  
Per a evitar l'emissió de pols associada al trànsit de vehicles, s'adequarà el camí d'accés a l'explotació amb una capa simple de rodament (grava).  
Per a disminuir l'emissió d'olors, s'aplicarà diàriament un tractament enzimàtic en el depòsit de dejeccions.  
Per a evitar la contaminació de sòl i aigua associat amb fugues o alteracions en el funcionament dels sistemes de magatzematge de les dejeccions ramaderes, s'impermeabilitzaran tots els depòsits i la zona d'emmagatzematge de dejeccions, per a impedir la filtració dels purins al sòl i els depòsits i femer es construiran amb murs de formigó de 30 cm de gros, armats i amb les parets interiors allisades, amb una làmina de PVC en la base inferior de les soleres del formigó i un manteniment continuat de les instal·lacions per a garantir l'estanquitat.  
  
Per a minimitzar l'impacte paisatgístic, es realitzaran els acabats externs dels elements de l'explotació amb colors integrats d'acord amb l'entorn. Es plantaran arbres forestals de l'espècie Junglans per a la producció de fusta a la resta de la finca i al voltant de les naus per a mantindre al màxim l'aspecte actual de la finca.  
El programa de vigilància ambiental, que es planteja tant per a la fase de construcció com per a la de funcionament, inclou l'elaboració d'un llibre de control de seguiment del destí de les dejeccions ramaderes, amb l'establiment de la superfície necessària per a aplicar-les.  
  
Es considera viable mediambientalment l'execució del projecte, sempre que es desenrotlle d'acord amb les consideracions exposades en l'estudi d'impacte ambiental i la proposta de mesures correctores, les quals hauran d'ampliar-se amb l'adopció dels condicionants arreplegats en esta declaració d'impacte ambiental.  
Consideracions jurídiques  
1. El projecte examinat és un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del reglament, annex I apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que li són d'aplicació.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació de l'impacte ambiental dels plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.   
  
En conseqüència, fent ús de les facultats legalment establides, formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen d'aplicació, l'explotació vaquina de llet, situada en el polígon 35, parcel·les 57 i 59, del terme municipal de Villena (Alacant) promoguda per la Vaqueria Hermanos Plaza, SCV, sempre que esta es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
La línia elèctrica de nou traçat que abastirà d'energia elèctrica a l'explotació haurà de sotmetre's a avaluació d'impacte ambiental, tal com queda establit en l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 de 3 de març, d'Impacte Ambiental i en l'art. 63 de la Llei 3/1993 Forestal de la Comunitat Valenciana.  
  
Previ a l'obtenció de la llicència ambiental, el promotor haurà d'aportar informació detallada relativa al tractament i estabilització dels talussos creats a partir de l'anivellació del terreny.  
Previ a l'obtenció de la llicència ambiental, el promotor haurà de presentar un pla de localització del tancat perimetral a l'explotació, de manera que quede exclosa la zona forestal, la qual no estarà afectada per l'activitat.  
Previ a l'obtenció de la llicència ambiental, el promotor haurà de presentar l'autorització de la Confederació Hidrogràfica del Xúquer per a explotar els 35.831 m³/any d'aigua del pou sol·licitat, per a ús exclusiu ramader.  
Previ a l'obtenció de la llicència ambiental, el promotor haurà de presentar l'autorització de la Conselleria d'Agricultura, Pesca i Alimentació a l'extracció de l'arbratge d'anouers afectat per la subvenció de repoblament de superfícies agràries, i les clàusules estipulades al respecte per eixa conselleria.  
Després de l'inici de l'activitat ramadera i en un termini no superior a tres mesos, el promotor haurà de presentar els resultats relatius a la minimització d'olors després del tractament enzimàtic aplicat. En el cas de no ser efectiu, haurà de modificar-se el tractament i comunicar esta informació a esta Direcció General.  
Després de l'inici de l'activitat ramadera i en un termini no superior als tres mesos, haurà d'aportar la caracterització de la fase sòlida/líquida de les dejeccions ramaderes, identificació cadastral de la superfície agrícola necessària on aplicar-les, l'estudi del balanç de nutrients que justifique la superfície agrícola necessària i pla d'abonat.  
Els residus zoosanitaris infecciosos i químics que es produïsquen en l'explotació, han de ser manipulats i emmagatzemats degudament, acumulats en contenidors homologats a l'efecte i retirats per gestor autoritzat.  
S'haurà de comunicar a esta direcció general qualsevol variació que es produïsca en el destí dels residus.  
  
Segon  
Notificar els interessats que contra la present resolució, la qual no és un acte definitiu en via administrativa, no es pot interposar cap recurs; cosa que no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 4 de juliol de 2008.- La directora general de Gestió del Medi Natural: M.ª Ángeles Centeno Centeno  
  
  
Declaració d'impacte ambiental  
  
Expedient: 71/6883 MKC.  
Títol: Centre Autoritzat de Tractament de Vehicles Fora d'Ús.  
  
Promotor: Cap Amunt Desguaces, SL.  
Autoritat substantiva: Ajuntament d'Almoradí.  
Localització: polígon industrial Las Maromas, c/ Alemanya, parcel·la 29. Terme municipal d'Almoradí (Alacant).  
1. Objecte del projecte  
La mercantil Cap Amunt Desguaces, SL, ha sol·licitat davant de l'Ajuntament d'Almoradí la llicència ambiental i de funcionament per a una nova activitat de centre autoritzat de tractament de vehicles al final de la seua vida útil (CAT- VFU). Esta activitat implicarà la recepció i descontaminació dels VFU d'acord amb les prescripcions legals establides en el Reial Decret 1383/2002, així com, el seu desballestament per a l'aprofitament de peces i components de l'automòbil.  
2. Descripció de les característiques més destacades del projecte  
L'activitat projectada, se situarà al municipi d'Almoradí, concretament en el polígon industrial Las Maromas, situat al sud de la localitat. La parcel·la ocupada per l'activitat es correspon amb el número 29 del polígon industrial i té una superfície total de 1.000 m², dels quals estaran ocupats per l'edificació un total de 505 m² construïts o 475,5 m² útils. La resta correspondrà a la superfície del pati exterior. L'edificació és una nau industrial ja existent amb distribució en planta baixa i entresolat d'oficines. S'hi accedix a través del carrer Alemanya del polígon industrial. Respecte als veïns limítrofs, la parcel·la limita al front amb el carrer Alemanya, mentres que a l'esquerra, dreta i fons limita amb parcel·les del polígon. L'ús que es pretén és compatible amb la zona.  
  
Dins de la nau, s'establirà: una zona de recepció i emmagatzematge previ de VFU sense descontaminar, coberta, amb paviment impermeable que comptarà amb un sistema d'arreplegada de vessaments i abocaments accidentals per gravetat fins a una arqueta estanca; una zona de descontaminació de VFU, coberta, amb paviment impermeable, connectada amb el mateix sistema d'arreplegada de vessaments i abocaments accidentals per gravetat fins a l'arqueta estanca; una zona per a l'emmagatzematge dels residus perillosos, amb contenidors independents i estancs situats en l'interior de la nau i maquinària per a l'extracció pneumàtica de fluids perillosos, dotada de 6 bombes pneumàtiques per al trasbals independent dels residus líquids i 6 depòsits independents; una zona per a l'emmagatzematge de peces desballestades, proveïda de diversos conjunts de prestatgeries, organitzades per tipus de peces, marques i models d'automòbil; lavabos, vestuari i oficina.  
El polígon disposa d'una xarxa d'abastiment d'aigua potable, subministrament elèctric, amb una potència total instal·lada en projecte de 29,548 kW, arreplegada de residus urbans i xarxa de clavegueram.  
La missió fonamental de l'activitat és la recepció i tractament de vehicles al final de la seua vida útil. El procés productiu se sintetitza: recepció de vehicles per al seu tractament; descontaminació del vehicle, de tots els fluids i parts contingudes, emmagatzematge en contenidors estancs per a la seua arreplegada pels gestors autoritzats; desmuntatge de les peces susceptibles de ser reutilitzades, emmagatzematge i classificació; inventari de peces reutilitzables i residus per a la seua gestió, certificat de destrucció del vehicle, venda de peces en bon estat de recuperació; gestió i retirada de tots els residus pels gestors autoritzat incloses les restes inertes de ferralla i la resta per a una correcta destrucció o reciclatge amb l'emissió del document preceptiu per a ser retirat . Els productes acabats seran parts de vehicles en bon estat d'ús per a la venda.  
S'estima una capacitat de tractament, en un principi de funcionament, de 2000 vehicles/any.  
Les aigües residuals seran abocades a la xarxa general de clavegueram; la seua composició és la pròpia de les aigües fecals de neteja. No es realitzarà cap abocament del procés industrial a la xarxa pública de clavegueram. L'activitat disposarà d'un sistema eficaç de pendents i sòls impermeables conduïts cap a zones d'arreplegada que finalitzen en una tapa estanca d'emmagatzematge de possibles vessaments, els quals seran conduïts a una arqueta estanca a fi que estos siguen retirats pel gestor autoritzat.  
Respecte als residus industrials generats per l'activitat:  
- Seran productes de la descontaminació, els quals seran emmagatzemats en contenidors estancs, fins a la retirada pel gestor autoritzat: els fluids, s'emmagatzemaran en depòsits individuals estancs amb cisternes de retenció per al 100% del volum; els sòlids, s'emmagatzemaran en contenidors estancs i gestionats pel gestor autoritzat; els gasos, s'emmagatzemaran en botelles d'emmagatzematge específiques per als gasos de refrigeració. En la rotació de productes s'estima en principi que es disposa d'una autonomia de 30 dies, no obstant es procedirà a donar avís per a l'arreplegada al gestor autoritzat de residus, quan individualment els contenidors es troben als 2/3 de la seua capacitat nominal. En cap cas no es podran sobrepassar estes quantitats, ni augmentar-les sense la preceptiva autorització.  
- Peces inertes procedents del desballestament, que seran catalogades i valorades per a la venda.  
- Bastidors i peces metàl·liques de rebuig per a fosa.  
- Grans peces de plàstic danyades, teixits i llunes trencades per al reciclatge.  
Respecte als residus urbans o assimilables a urbans, l'empresa disposarà d'un contenidor que serà retirat pel servici municipal corresponent.  
Alternatives  
L'estudi d'impacte ambiental (EIA) no considera alternatives a l'actuació projectada pel que fa a la seua situació. Les possibles alternatives davant de la solució adoptada queden condicionades per les característiques pròpies del projecte i les consideracions i solucions adoptades en l'EsIA.  
Afeccions legals  
L'activitat projectada és, conforme la Llei 10/1998, de Residus, i la Llei 10/2000, de Residus de la Comunitat Valenciana, de gestió de residus perillosos, per la qual cosa queda sotmesa a la corresponent autorització administrativa per la Conselleria competent en medi ambient.  
  
El Reial Decret 1383/2002, de 20 de desembre, regula la gestió de vehicles al final de la seua vida útil.  
L'emmagatzematge de pneumàtics fora d'ús requerix la inscripció en el Registre de Productors de Residus de la Comunitat Valenciana, d'acord amb el Decret 2/2003, de 7 de gener, del Consell de la Generalitat, pel qual s'aprova el reglament de la producció, possessió i gestió de pneumàtics fora d'ús.  
El Reial Decret 9/2005, de 14 de gener, sobre Activitats Potencialment Contaminants del Sòl, exigix dels titulars d'aquelles activitats incloses en la relació de l'annex I segons CNAE, que hagen de remetre un informe preliminar de la situació del sòl ocupat davant de l'òrgan autonòmic competent, d'acord amb l'article 3.1 d'esta reglamentació.  
  
El Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga d'aplicació.  
Consideracions ambientals:  
Els principals impactes negatius són els que es podrien produir, sobre el sòl, en el cas que s'abocaren o emmagatzemaren residus perillosos directament i, a través d'este, al subsòl, per les filtracions que puguen arribar a les aigües subterrànies, pròximes a la superfície en esta zona. A més hi ha generació de sorolls i vibracions propis de l'activitat.   
L'activitat s'ubica en sòl industrial afectat pel Pla Acció Territorial de Risc d'Inundació de la Comunitat Valenciana (PATRICOVA) amb risc 2, amb una freqüència mitjana cada 100 anys i calat alt de més de 0,8 m. D'acord amb l'informe sol·licitat a l'Àrea de Planificació del Territori i el Litoral, l'activitat se situa en sòl urbanitzable programat per la qual cosa, d'acord amb l'art. 24 de la normativa urbanística del PATRICOVA haurà de ser l'Ajuntament el que verifique la incidència del risc per inundació i imposar, quan siga procedent, la mesura d'adequació de l'edificació.  
Pel que fa a les mesures preses per a la producció de residus no perillosos: tots els recipients de fem orgànic estaran proveïts de tancament hermètic i l'evacuació serà diària; els pneumàtics usats seran entregats a un gestor de residus autoritzat, per a tal fi, l'empresa sol·licitarà la seua inscripció en el Registre de Productors de Residus de la Comunitat Valenciana; l'empresa disposarà de mesures de prevenció dels riscos d'incendi corresponents segons el que establix la normativa sobre protecció d'incendis vigent; l'apilament que es durà a terme no superarà una altura màxima de 2,5 metres.   
  
Per a la producció de residus perillosos s'implantaran i posaran en marxa totes aquelles mesures descrites encaminades a evitar la idea d'impactes per la producció de residus perillosos, particularment la contaminació del sòl i del subsòl; tots els residus seran retirats per empreses autoritzades per la conselleria competent sobre el medi ambient amb una periodicitat de 6 mesos, com a màxim; la gestió dels residus generats en els sistemes d'arreplegada de vessaments i abocaments accidentals anirà a càrrec d'una empresa autoritzada per la conselleria competent en medi ambient; s'evitarà col·locar sobre el sòl peces extretes dels VFU que estiguen impregnades de substàncies perilloses, així mateix, es recomana que els conjunts de motor més la caixa del canvi que no es desmunten s'emmagatzemen precintats amb un embolcall de film plàstic o una altra solució, per a evitar qualsevol possibilitat de vessament, i no mai directament sobre el terra; a més, els residus seran etiquetats i emmagatzemats adequadament, d'acord amb el que especifica el Reial Decret 833/1988.  
Sobre la gestió de residus perillosos, el promotor: haurà d'observar les obligacions administratives que es determinen en matèria d'admissió, acceptació, control i seguiment dels VFU gestionats; presentarà davant de la conselleria competent en medi ambient l'informe preliminar de la situació del sòl que s'establix en l'article 3 del Reial Decret 9/2005, de 14 de gener; mantindrà el funcionament correcte de l'activitat i les instal·lacions i assegurarà en tot moment els índexs de tractament que corresponen, com a mínim, als rendiments normals i les condicions tècniques en què va ser autoritzada; no s'acceptaran residus perillosos procedents d'instal·lacions o activitats no autoritzades; comunicaran immediatament a la Conselleria de Medi Ambient, Aigua, Urbanisme i Habitatge, com a òrgan competent per a autoritzar la instal·lació, qualsevol incidència que l'afecte; i enviaran a la conselleria competent en medi ambient tota aquella informació addicional que li siga requerida en la forma que esta determine.  
Pel que fa a la producció i gestió d'aigües residuals, estes provenen de les aigües generades en els lavabos/vestuaris, del procés industrial i pluvial. Les primeres seran abocades a la xarxa de sanejament del polígon industrial, les segones abocaran a una arqueta estanca a través d'un sistema de recollida de vessaments no comunicat amb la xarxa de sanejament i, finalment, respecte a les pluvials, l'estudi d'impacte ambiental indica que no estaran contaminades amb substàncies perilloses, ja que les instal·lacions de recepció i descontaminació estaran a cobert, però no indica el lloc on seran abocades. Les mesures correctores preses respecte d'això són: en el cas que l'òrgan competent ho estime necessari, el promotor sol·licitarà l'autorització per a l'abocament de les seues aigües residuals sanitàries a la xarxa municipal de clavegueram, atés que no es produiran aigües residuals industrials; els desaigües aniran proveïts de reixetes i sifons per a evitar l'entrada d'animals rosegadors i d'olors respectivament.  
Respecte a l'emissió de sorolls i vibracions, s'hauran de respectar els límits i disposicions que s'establixen en la normativa municipal de protecció contra sorolls i vibracions i en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i les normes que la despleguen. L'activitat funcionarà sempre dins d'un horari diürn, en el cas que en un futur l'activitat, poguera comptar amb algun equip de treball susceptible d'emetre soroll o vibracions en un nivell significatiu, s'adoptaran les pertinents mesures preventives i/o correctores.  
El programa de vigilància ambiental tindrà com a objecte el control del compliment de les mesures protectores i correctores. Estos procediments s'han estructurat en dos grups el de vigilància de la producció i gestió dels residus i el de vigilància de la gestió dels abocaments:  
- Es realitzarà un manteniment periòdic adequat dels contenidors i del depòsits de residus, i en particular, de la integritat dels depòsits d'emmagatzematge de residus perillosos líquids, per a evitar les fuites i previndre la contaminació d'origen. En cas de detectar algun defecte d'este tipus, es procedirà a la seua esmena immediata per part de l'empresa subministradora.  
- Les etiquetes dels recipients per a l'emmagatzematge de residus perillosos es mantindran en bones condicions de llegibilitat i adhesió i seran revisats també periòdicament.  
- S'efectuarà una inspecció periòdica de l'estat de la impermeabilització del paviment en les zones de recepció, descontaminació i emmagatzematge de residus perillosos, a fi d'assegurar-se que no es produixen abocaments al sòl.  
- L'empresa realitzarà cada any, abans del dia 1 de març, una declaració dels residus perillosos produïts durant l'any anterior. Esta declaració anual serà presentada a la conselleria competent sobre el medi ambient i al Ministeri de Medi Ambient per mitjà del model especificat en l'annex III del Reial Decret 833/1988, i s'haurà de conservar-ne la còpia durant un període no inferior a cinc anys.  
  
- L'empresa mantindrà un registre on constaran les diferents dades dels residus perillosos.  
- L'empresa registrarà i conservarà els documents d'acceptació dels residus de les instal·lacions de les empreses gestores amb què contracte durant un temps no inferior a cinc anys, així com els documents de control i seguiment de l'origen i destí dels residus perillosos. Estos documents hauran d'estar a disposició de la conselleria competent sobre el medi ambient durant els cinc anys següents a cada any natural.  
  
- D'acord amb el Decret 2/2003, de 7 de gener, del Consell de la Generalitat Valenciana: els pneumàtics seran entregats a un gestor de residus autoritzat per a eixe fi; l'empresa sol·licitarà la seua inscripció en el Registre de Productors de Residus de la Comunitat Valenciana; l'empresa durà un registre documental, que estarà en tot moment a disposició de la conselleria competent en medi ambient, en el qual figuraran la quantitat i els documents d'entrega i l'acceptació de les empreses gestores de pneumàtics fora d'ús degudament inscrites i autoritzades.  
  
- Es realitzarà un manteniment periòdic adequat dels sistemes de recollida de vessaments en les zones de recepció i descontaminació de VFU, així com de les cisternes de recollida de vessaments en la zona d'emmagatzematge de residus perillosos.  
- Els residus generats amb motiu del manteniment periòdic de les arquetes de recollida de vessaments, mescles d'olis i altres hidrocarburs, seran també retirats per una empresa gestora de residus perillosos autoritzada.  
Tramitació administrativa:  
Amb data 29 de febrer de 2008, va tindre entrada en la Direcció General de Gestió de Medi Natural l'escrit de l'Ajuntament d'Almoradí pel qual es sol·licitava l'avaluació d'impacte ambiental del projecte i es remetia l'expedient corresponent, incloent-hi:  
- Projecte tècnic  
- Projecte per a protecció contra incendis  
- Estudi d'impacte ambiental  
El mateix escrit de remissió certifica que l'expedient ha sigut sotmés a informació pública per mitjà de la publicació en el Butlletí Oficial de la Província d'Alacant (BOP) núm. 17, des del 24 de gener de 2008 al 27 de febrer de 2008, sense que s'hagen formulat al·legacions.  
  
Se sol·licita del Servici d'Ordenació Territorial, el 8 de maig de 2008, l'informe sobre l'afecció del Pla d'Acció Territorial de Risc d'Inundació de la Comunitat Valenciana (PATRICOVA).   
Consideracions jurídiques  
El projecte examinat és, segons el que preveu l'apartat 6- c.1, de l'annex I del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que li són d'aplicació.  
L'article 5 de la Llei 2/1989, de 3 de març, d'Impacte Ambiental atribuïx a l'òrgan mediambiental la competència en la formulació de la declaració d'impacte ambiental dels projectes que li siguen sotmesos.   
  
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, així com els plans i programes que no requerisquen d'avaluació ambiental estratègica, d'acord amb la normativa aplicable que es desenrotllen en el territori de la Comunitat Valenciana.  
En conseqüència, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen d'aplicació, el projecte Centro de Vehículos Fuera de Uso (VFU) promogut per Cap Amunt Desguaces, SL, a ubicar en el polígon industrial Las Maromas, carrer Alemanya, parcel·la 29, del terme municipal d'Almoradí, província d'Alacant, sempre que es desenrotlle d'acord amb el que establix l'estudi d'impacte ambiental, el projecte tècnic, i la resta de documentació que constituïx l'expedient avaluat.  
  
Segon  
Se supedita l'execució del projecte esmentat al compliment dels següents condicionants:  
1. Queda prohibida la neteja de les instal·lacions per elements líquids, s'ha de fer a través d'agranat en sec.  
2. Les zones de recepció de VFU, la zona de descontaminació i l'àrea d'emmagatzematge de components retirats dels VFU estaran cobertes i disposaran de paviment impermeable i sistemes d'arreplegada de vessaments cap al depòsit estanc cec.  
3. Els emmagatzematges de residus perillosos s'hauran de realitzar-se en contenidors i depòsits sòlids i resistents al tipus de residu que continguen. Hauran d'etiquetar-se reglamentàriament i aquells que siguen de naturalesa líquida o susceptible de produir vessaments estaran dotats d'una cisterna de retenció o, si no n'hi ha, els depòsits seran de doble paret homologats.  
4. Quan es pose en marxa, es realitzarà una auditoria acústica que assegure el compliment amb els nivells màxims d'emissió de sorolls exigits per la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
5. Haurà de registrar-se documentalment el programa de vigilància ambiental inclòs en l'estudi d'impacte ambiental. El programa de vigilància ambiental haurà d'incorporar les auditories acústiques periòdiques exigides per l'article 18 del Decret 266/2004, de 3 de desembre, del Consell, que desplega la Llei 7/2002, de 3 de desembre.  
6. S'haurà d'obtindre l'informe municipal corresponent sobre la incidència per risc d'inundació (risc 2, freqüència mitjana cada 100 anys i calat alt de més de 0,8 m) i les mesures d'adequació de l'edificació, quan siga procedent, en aplicació de l'art. 24 de la normativa urbanística del PATRICOVA (Pla Acció Territorial de Risc d'Inundació de la Comunitat Valenciana).  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a esta Direcció General de Gestió del Medi Natural, la qual establirà, si és procedent, l'aplicació de noves mesures correctores.  
  
Tercer  
Notificar les parts interessades que, contra la present resolució, que no és un acte definitiu en via administrativa, no es pot interposar cap recurs, cosa que no és inconvenient perquè puguen utilitzar-se els mitjans que en defensa del seu dret i dels seus interessos que consideren pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del mencionat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 7 de juliol de 2008.- La directora general de Gestió del Medi Natural: M.ª Ángeles Centeno Centeno.  
  
  
Declaració d'impacte ambiental  
  
Expedient: 73/08- AIA.  
Títol: Granja avícola d'engreixament.  
Promotor: Mercedes Sales Mestre.  
Autoritat substantiva: Ajuntament de les Coves de Vinromà (Castelló).  
Objecte del projecte: obtindre la llicència ambiental per a l'inici de l'activitat d'explotació avícola d'engreixament.  
Localització: partida la Balaguera, polígon 502, parcel·les 13 i 40, del terme municipal de les Coves de Vinromà (Castelló).  
Descripció del projecte  
1. Descripció de les característiques més rellevants del projecte.  
Es pretén obtindre la llicència ambiental per a iniciar una activitat avícola d'engreixament, les característiques de la qual segons la documentació aportada són:  
L'explotació disposarà d'una capacitat per a 70.000 pollets, que seran introduïts en l'explotació amb un dia d'edat i seran retirats als 45- 50 dies, amb 2- 2,5 kg de pes viu, moment en què seran destinats a l'escorxador. Es realitzaran 6 cicles/any. Després de cada cicle d'engreixament es procedirà a un buit sanitari de 10- 15 dies.  
La superfície de les parcel·les és de 17.830 m². Es construiran dos naus de base rectangular de 1.762,8 m², amb una capacitat per a 35.000 pollastres cada una. Cada nau portarà adossat un local auxiliar, dedicat respectivament a local tècnic i l'altre a albergar un grup electrogen, quadro general de comandaments i la resta d'utensilis.  
La refrigeració de les naus serà per mitjà de la utilització del filtre humit. La calefacció es durà a terme per mitjà de la utilització de convectors de gas. Les naus estaran dotades de ventilació forçada.  
Els animals s'engreixaran sobre un llit de borumballa i serradura. S'estima una producció de 840 Tm de gallinassa/any, la qual serà retirada de les naus després de cada cicle d'engreixament per una empresa autoritzada. Per a evitar que, en casos puntuals, no hi haja sincronització entre la retirada de la gallinassa i l'inici d'un nou cicle d'engreixament, l'explotació estarà dotada de femer amb una capacitat d'emmagatzematge de 140 Tm, a base de solera de formigó impermeabilitzat que evite possibles infiltracions dels lixiviats de la gallinassa i un pou d'arreplegada dels possibles lixiviats.  
Les aigües residuals sanitàries, així com les aigües de neteja, seran conduïdes a la fossa sèptica.  
Els residus especials ramaders (identificats segons el codi LER, Orde MAM/304/2002 amb codi 1802), seran emmagatzemats en contenidors homologats, des d'on seran retirats per l'empresa gestora autoritzada a l'efecte.  
Els cadàvers seran retirats pel promotor a la caseta autoritzada d'arreplegada de cadàvers, localitzada a la partida de les Vaqueres, d'on seran retirats per l'empresa gestora autoritzada a l'efecte.  
Entre les mesures higienicosanitàries, s'inclou disposar de tanca perimetral, equip mòbil de polvorització per a desinfectar els vehicles que accedisquen a l'explotació.  
El subministrament d'aigua potable prové de la xarxa d'abastiment municipal. S'estima un consum d'aigua anual de 3.991 m³.  
L'explotació es localitza a més d'1 km. del nucli urbà i d'altres explotacions de la mateixa espècie.   
Tramitació administrativa:  
1. Informació pública. Remissió de l'expedient.  
L'expedient es va iniciar el 26 de febrer de 2008, amb la remissió per part de l'Ajuntament de les Coves de Vinromà, de l'estudi d'impacte ambiental i de l'expedient administratiu municipal. En la data del registre d'entrada 5 de juny de 2008, l'Ajuntament va remetre el projecte d'activitat, completant l'expedient.  
La informació pública s'ha realitzat per mitjà de la publicació en el BOP núm. 142, de 20 de novembre de 2007, als veïns limítrofs de l'activitat i en el tauler d'edictes de l'Ajuntament, sense que s'hagen presentat d'al·legacions.  
2. Sol·licitud d'informes sectorials i documentació complementària.  
Informes sectorials:  
L'expedient municipal arreplega els informes següents:  
Autorització del projecte de prospecció arqueològica de la Conselleria de Cultura i Esport de data 16 d'octubre de 2007.  
Informe de la Conselleria de Cultura i Esport de data 28 de novembre de 2007 en el qual es comunica que no s'han detectat afeccions de naturalesa paleontològica, encara que ha de justificar-se el compliment de les exigències que es deriven de la protecció del patrimoni arquitectònic, arqueològic i etnològic present en e l'àrea d'actuació.  
  
Informe favorable de la Conselleria d'Agricultura, Pesca i Alimentació, de data 24 d'abril de 2007, per a la construcció de dos naus ramaderes de 3.600 m², en el qual s'indica que l'activitat haurà de garantir unes condicions sanitàries mínimes i s'haurà de dotar de:  
Tanca perimetral.  
Femer estanc amb capacitat suficient per a emmagatzemar les dejeccions abans de l'aprofitament posterior.  
Construccions i equips que no siguen perjudicials per als animals i sobre els quals es puga realitzar la neteja i desinfecció eficaces.  
  
Gual sanitari en els punts d'entrada al recinte de l'explotació.  
Tela o malla ocellaire en finestres i buits.  
Disseny de manera que es complisca, com a mínim, el que establix el RD 348/2000 relatiu a la protecció dels animals en les explotacions ramaderes  
Els requisits establits en la Llei 6/2003 de Ramaderia de la Comunitat Valenciana, respecte a les condicions generals de les instal·lacions (art. 52), situació (art. 53) i condicions tècniques (art. 55).  
  
Disseny de l'explotació que evite l'entrada de vehicles per a l'abastiment de pinsos, càrrega i descàrrega d'animals, de retirada de fems i purins i d'animals morts, operacions que han de realitzar-se des de fora de l'explotació.  
Resolució municipal de data 3 de maig de 2007, per la qual es concedix l'autorització prèvia a la construcció de les naus (equivalent a l'informe municipal de compatibilitat urbanística).  
Contracte d'arreplegada de fem per un particular alié a l'explotació (Jesús Peris Prats, c/ Sant Honorat, núm. 8, CP 46394 Vinalesa, València) de data 25 de maig de 2007.  
Contracte d'arreplegada i transport de residus sanitaris i especials ramaders subscrit amb una empresa gestora autoritzada a l'efecte de data 24 de maig de 2007.  
Inscripció en l'Associació d'Usuaris de Casetes de Cadàvers de Bestiar no Boví, de data 20 de juny de 2007.   
Certificat de l'Ajuntament de les Coves de Vinromà, en el qual es manifesta que la promotora té connexió a la xarxa d'abastiment d'aigua potable, de titularitat municipal, a la partida Canyamares, 12, per a abastir granges de la seua propietat síties en les parcel·les 13 i 40 del polígon 502, de les Coves de Vinromà.  
Sol·licitud a la Conselleria de Cultura i Esport, en data de registre d'entrada 18 de juny de 2007, de l'informe regulat en la Llei 4/1998, d'11 de juny, del Patrimoni Cultural Valencià.  
Resultat de la informació pública sense la presentació d'al·legacions.  
No s'ha aportat cap informe del cap local de sanitat ni del veterinari de l'àrea.  
Afeccions legals:  
El sòl on s'exercix l'activitat es qualifica com a sòl no urbanitzable comú segons la normativa urbanística municipal.  
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94 d'Espais Naturals Protegits de la Comunitat Valenciana.  
Consideracions ambientals  
1. Elements ambientals que poden veure's afectats de forma important pel projecte d'activitat i identificació d'impactes.  
En l'estudi d'impacte ambiental s'ha realitzat una descripció del medi natural, en qual s'ha inclòs la geomorfologia, hidrologia, climatologia, vegetació, fauna i medi socioeconòmic.  
La identificació dels impactes s'ha realitzat per a la fase de construcció i funcionament. Els més característics són per a la fase de funcionament:  
- Sobre el sòl, per filtració de la gallinassa, es considera improbable ja que les naus disposaran de solera de formigó impermeabilitzada.  
  
- Sobre el paisatge, a l'eliminar la vegetació existent i introduir elements permanents.  
No hi ha afecció a cap via pecuària catalogada en el terme municipal.  
L'explotació limita pel sud amb la carretera seguida per barranc, sense que s'haja declarat en la documentació tècnica. Al trobar-se a menys de 40 m. del llit del barranc, el promotor haurà de disposar de l'autorització d'ocupació de la zona de policia per part de l'organisme de conca competent.  
2. Consideracions sobre les propostes de mesures correctores:  
La proposta de mesures correctores, considerant que no s'ha valorat cap impacte com a sever o crític, es limitaran a:  
- L'adopció de bones pràctiques ambientals, consistents a portar un registre dels consums d'aigua, energia i pinso, establiment dels procediments de manteniment, neteja i desinfecció, i tindre cura de la gestió dels residus.  
- Aplicació de tècniques nutricionals (encara que pareixen més factibles per al porcí que per a l'avicultura)   
- Millora en el disseny i maneig de les instal·lacions: consistents en la utilització de materials que proporcions impermeabilitat a la solera de les naus, per a evitar filtracions de lixiviats generats per la gallinassa; construcció d'un femer a base de solera de formigó impermeabilitzat i un pou d'arreplegada dels possibles lixiviats; millores en l'ús de l'aigua, amb la instal·lació d'abeuradors tipus tetina amb recuperador d'aigua, la qual cosa suposaria un estalvi d'aigua i una reducció de lixiviats en la gallinassa.  
- Mesures sanitàries: consistents en la instal·lació d'una tanca perimetral a l'explotació; disposar d'un equip mòbil de polvorització per a la desinfecció dels vehicles que accedixen a l'explotació; construcció d'un femer amb solera de formigó impermeabilitzat amb pou d'arreplegada de possibles lixiviats, de manera que puga emmagatzemar-se la gallinassa quan no se sincronitze l'extracció de les naus amb la retirada de l'explotació; la instal·lació de pediluvis a l'entrada de les naus.  
  
S'inclou programa de vigilància ambiental.  
La zona on s'exercix l'activitat, agrícola de secà, no presenta valors ambientals rellevants. La gestió de l'activitat d'acord amb les línies d'explotació descrites en l'estudi d'impacte ambiental complementades amb l'adopció dels condicionants establits en esta declaració d'impacte ambiental, permeten emetre una valoració ambiental favorable a l'activitat.  
Consideracions jurídiques  
1. El projecte examinat és un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que li són d'aplicació.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Vivenda, atribuïx a la Direcció General de Gestió del Medi Natural la competència sobre l'avaluació de l'impacte ambiental dels plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.   
  
En conseqüència, fent ús de les facultats legalment establides, formule la declaració d'impacte ambiental següent:  
  
Primer  
Estimar favorable, només als efectes ambientals i sense perjuí de l'obtenció prèvia de les autoritzacions sectorials que li siguen d'aplicació, la legalització de l'activitat avícola d'engreixament, situada en el polígon 502, parcel·les 13 i 40, del terme municipal de les Coves de Vinromà (Castelló) promoguda per Mercedes Sales Mestre, sempre que es desenrotlle d'acord amb les previsions de l'estudi d'impacte ambiental i els condicionants i les modificacions establits a continuació:   
  
Previ a l'obtenció de la llicència ambiental, el promotor haurà de justificar davant de l'òrgan substantiu i davant d'esta Direcció General la gestió de les aigües residuals sanitàries arreplegades en la fossa sèptica.  
Previ a l'obtenció de la llicència ambiental, el promotor haurà de justificar davant de l'òrgan substantiu i davant d'esta Direcció General, l'autorització a l'ocupació de la zona de policia, concedida per la Confederació Hidrogràfica del Xúquer.  
S'haurà de comunicar a esta Direcció General qualsevol variació que es produïsca en el destí dels residus.   
  
Segon  
Notificar els interessats que contra la present resolució, que no és un acte definitiu en via administrativa, no es pot interposar cap recurs; cosa que no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 4 de juliol de 2008.- La directora general de Gestió del Medi Natural: M.ª Ángeles Centeno Centeno.